Беш ташаббус – амалда\n2 май 2021 401\nДавлатимиз раҳбарининг бешта муҳим ташаббусини янада оммалаштириш мақсадида ташкил этилган спорт мусобақалари ёшларнинг бўш вақтини мазмунли ўтказишда муҳим аҳамият касб этмоқда.\nПойтахтимизнинг Мирзо Улуғбек тумани ҳокимлиги кўмаги билан ташкил этилган галдаги тадбирга туманнинг “Алишер Навоий” ва “Шўртепа” маҳаллаларида истиқомат қилаётган ўқувчи ёшлар жалб қилинди. Мусобақалар Ички ишлар вазирлиги академиясининг замонавий шарт-шароитларга эга спорт мажмуасида бўлиб ўтди.\nОркестр садолари жўрлигида давлатимиз мадҳияси ижро қилингач, беллашувларга старт берилди. Иштирокчилар гуруҳларга бўлинган ҳолда енгил атлетика, минифутбол, стол тенниси, шахмат ҳамда шашкадан рақобатлашдилар.\n– Спорт – фаровон турмуш тарзининг гарови, – дейди маҳалла фаоли Наргиза Сулейманова. – Ёшларимиз мусобақада ўзига хос шижоат ва ташаббускорлик билан қатнашдилар. Соғлом рақобат остида беллашиб, ўзаро дўстлашдилар. Давлатимиз томонидан ёш авлодни баркамол вояга етказиш йўлида амалга оширилаётган эзгу ишлар ўз самарасини яна бир бор намоён этди.\nТадбир якунида ғолиб ва совриндорлар туман ҳокимлигининг эсдалик совғалари билан тақдирланди.\nИИВ Академияси Ахборот хизмати


Жамол Камол: Ҳаммом йўқ жойда бассейнга чикора? - BBC O'zbek\nЖамол Камол: Ҳаммом йўқ жойда бассейнга чикора?\nФото муаллифлик ҳуқуқи catrionagray\nЎзбекистон хотин-қизлар қўмитаси республиканинг барча туман марказларида бассейнлар қуриш ташаббуси билан чиқди. Бир қарашда, яхши ташаббус. Туманларимизда бассейнлар қурилса, қишлоқларда яшовчи хотин-қизларимиз чўмилиб, сузишни ўрганса, соғлигини ўнгласа, бунинг нимаси ёмон? Аммо, чуқурроқ ўйлаб қаралса, мавруди эмас, ортиқча машмаша...\nМен хотин-қизлар қўмитаси раҳбарларидан сўрагим келади: сингилларим, шу ташаббусни кўтаришдан олдин халқнинг эхтиёжини ўргандингизми? Сўраб кўринг, қишлоқларда яшаётган аҳолидан, аҳволингиз нечук деб? Мустақиллигимиз ёши йигирма бешга етибдики, ҳамон электр ўрнига шам, газ ўрнига ўчоқда тезак ёқамиз, деб жавоб беришади. Уларга, хафа бўлманг, биз сизларга бассейн қуриб берамиз, дейсизми?\nХалқ саломатлигини ўйлаган раҳбарлар биринчи галда ҳаммом қуришади. Бобомиз Алишер Навоий Ҳирот шаҳри ва унинг атрофларида ўнлаб ҳаммомлар бунёд этганини эсланг. Ҳаммом - тозалик, озодалик демак. Тозалик, озодалик - саломатлик гарови.\nЭсимда бор, кечагина, ўтган асрнинг етмишинчи, саксонинчи йилларида, Бухоро вилоятининг барча туманлари марказида биттадан ҳаммом бўлар, бир кун эркакларга, эртаси кун аёлларга хизмат қилар эди. Бухоро шаҳридаги ҳаммомларни айтмайсизми? Улар орасида тарихи узоқ асрларга туташ, қадимий ҳаммомлар бор эди. Иссиқ, совуқ хоналарда чўмилиб, жонимиз кирар, ҳаммом ҳузуридаги ошхонада бир коса қайнатма шўрва ичиб, тану-жонингиз яйраб кетар, терлаб, ҳар қандай шамоллашдан асар ҳам қолмас эди. Қани ўша ҳаммомлар?\nБу ҳам етмагандай, Бухоро шаҳри ёнбошидаги биргина кўлни ҳам кўп кўришди. Кўмиб, тупроқнинг ўтиришини ҳам кутмай, театр қуришди. Ёзда ҳарорат элликдан ошиб, олтмишга етганда шўрлик бухороликлар қаерда чўмилиб, жон сақлайди, деган савол собиқ ҳокимнинг хаёлига ҳам келмади. Театр майдонига Голландиядан қимматбаҳо арчалар келтириб экишди. Бухоро иқлими шароитида арча эмас, чинор, чинни гужум, тол, терак экиш лозимлигини ҳисобга олишмади. Ҳозир театр деворларига дарз тушиб, арчалар етарлича ўсмай, жиккайиб ётганмиш...\nImage caption Жамол Камол: Аввал ҳаммом қуринг, кейин бассейн қурсангиз, ярашади.\nМенимча, бассейнлар қурилиши масаласида ҳам шундоқ бўлади. Эҳтимол қишлоқ қизлари орасидан сузиш бўйича битта-иккита чемпион чиқиб қолар. Аммо бу билан халқнинг соғлиги ўнгланмайди. Халққа ҳаммомлар керак. Минишга оти йўқ кимса бозорга тушиб, эгар-жабдуқ харид қилмайди. Айтмоқчиманки, ҳаммом йўқ жойда бассейнга чикора? Аввал ҳаммом қуринг, кейин бассейн қурсангиз, ярашади.\nБалки шунда, бутун дунё деманг, уят бўлади, сизу-бизга ҳавас билан қарайдиган бир-икки қўни-қўшни топилса, ажабмас...\nВидео Жамол Камол: 'Тил-халқнинг номуси'\nВидео Қуръони Карим маънолари ўзбек тилига шеърий таржима қилинди\nЎзбекистон Халқ шоири Жамол Камол қирғизистонлик зиёлиларга мурожаат билан чиқди


ТЕРРОРИЗМГА ҚАРШИ КУРАШДА ОММАВИЙ АХБОРОТ ВОСИТАЛАРИНИНГ РОЛИ – Beruniy Alimov\n2018 йил 4 май куни Ўзбекистон Журналистларни қайта тайёрлаш маркази ЕХҲТнинг Ўзбекистондаги лойиҳалари кординатори идораси кўмагида “Терроризмга қарши курашда оммавий ахборот воситаларининг роли” деб номланган янги лойиҳани бошлади.\nУшбу лойиҳанинг мақсади қуйидагилардан иборат:\nпойтахт ва минтақавий журналистларнинг экстремизм ва терроризм мавзуини ёритишдаги салоҳиятини ошириш;\nёшлар аудиториясини кўпроқ қамраб олиш учун журналистлар ва давлат тузилмалари ахборот хизматларинингилғор мультимедиа технологияларидан фойдаланиш кўникмаларини ривожлантириш;\nоммавий ахборот воситалари ёрдамида маълумтаҳдидлар, радикаллашиш ва экстремизмни ҳар қандай кўринишига нисбатан фуқароларнинг жамоатчилик назоратини кучайтириш;\nоммавий ахборот воситаларининг барча турлари имкониятларидан кенг фойдаланган ҳолда ҳуқуқни муҳофазалаш органлари ва оммавий ахборот воситаларининг ўзаро ҳамкорлик ва ижтимоий шерикчилигини мустаҳкамлаш.\nЎзбекистонда хавфсизлик, миллатлараро тотувлик ва диний бағрикенглик масалалари Мамлакатни ривожлантириш ҳаракатлар стратегиясида белгиланган бўлиб, бу ўз навбатида бутун жамиятнинг биргаликдаги саъй-ҳаракатларини жадаллаштиришни талаб этади. Шу ўринда радикал экстремизм ва терроризмга қарши курашга алоҳида эътибор қаратилмоқда. Бироқ, фақат ҳуқуқ тартибот идоралари томонидан информацион ҳуружларга, айниқса, ёшлар ўртасида, экстремистик мафкуранинг тарқалишига қарши курашиш етарлича самара бермаслиги мумкин. Чунки, бу жараён учун узоқ муддат талаб этилади.\nШу мақсадда экстремизмга қарши курашнинг асоси – ахборот йўналиши ҳисобланган самарали хавфсизлик тизими яратилиши керак. Бундаги энг муҳим омил эса давлат тузилмалари, фуқаролик жамияти институтлари ва оммавий ахборот воситалари ўртасидаги узоқ муддатли ҳамкорликни таъминлаш ҳисобланади. Ушбу саъй-ҳаракатларнинг бирлаштирилиши давлатнинг терроризмга қарши кураш фаолияти жараёнида жамоатчилик назоратини сақлаб қолишга имкон беради, шу орқали хавфсизлик ва инсон ҳуқуқлари ўртасидаги мувозанат таъминланади.\nМедиа бугун жамият билан мулоқот муҳитини яратиши ва бу орқали ҳар бир инсонни ҳушёрликка чорлашиҳамда атрофимизда содир бўлаётган воқеаларга бефарқ бўлмасликка, хавфсизлик масалаларида ҳуқуқни муҳофаза қилиш органлари учун имкон доирасидаги ёрдамини беришга ундаши лозим. Оммавий ахборот воситалари материаллари жамоатчилик фикрини шакллантиради. Шундай экан, жамиятда ҳуқуқий маданиятни ошириш, жумладан, давлатнинг радикализмнинг олдини олишга қаратилган тадбирларда аҳолини, айниқса ёшларнинг онгли иштирокини фаоллаштиришга кўмак бериш бизнинг муҳим вазифаларимиздан хисобланади.\nМазкур ихтисослик бўйича тайёрланаётган мақолаларнинг сифатини ошириш ва уларни халқаро стандартларга муносиб келишини таъминлаш учун ОАВ ходимларикўтарилаётган мавзуни ёритилишига оид ўзига хос жиҳатлари ўзлаштириши керак. Жумладан, замонавий мультимедия технологиялари, ахлоқ нормалари ва халқаро тажрибани ўрганиш фойдадан холи бўлмайди. Яенм бошланган ушбу лойиҳа мавзуга оид барча йўналишларда журналистлар ва тизим ахборот хизматлари кўникмаларини оширишга ҳизмат қилади.


Адиб Аҳмад Югнакий (VII аср) - www.ziyouz.uz\nБош саҳифа Илм ва фанТарихМаънавият юлдузлариАдиб Аҳмад Югнакий (VII аср)\nЧоп этилган 17.02.2002 26.08.2018 МуаллифZiyouz.uz\nИлк ислом даврининг туркий тилдаги маданият обидалари бизгача жуда кам етиб келган. Ҳозирча туркий адабиётнинг бизга маълум намояндаси машҳур «Ҳибат ул-ҳақойиқ» асарининг муаллифи Аҳмад Югнакий бўлганлигини қайд этиш мумкин. Аҳмад Югнакий ҳақидаги маълумотларни биз XV асрга оид Алишер Навоий, Арслон хожа Тархон ва бошқалар ёзиб қолдирган маълумот ҳамда шоирнинг ўз ёзганларидан биламиз.\nАҳмаднинг бобоси Мовароуннаҳрда ислом динини илк қабул қилган туркий қавмлардан бўлиб, бу воқеа тахминан Қутайба замонида (милодий 706—715 йилар орасида) юз берган. Бўлғуси шоирнинг отаси Маҳмуд Югнакий VIII асрнинг биринчи ярмида дунёга келди. Манбаларда Аҳмаднинг туғилган жойи Югнак деб аталади. Бу номдаги қишлоқлар қадимги Самарқанд атрофи, Фарғона водийси ва Сирдарё бўйларида мавжуд бўлган. Маҳмуд Югнакийнинг йигит бўлиб етилган даврлари Абу Муслим Уммавийлар сулоласига қарши қуролли қўзғолон бошлаган 747—750 йилларга тўғри келади. Адиб Аҳмад ҳам шу даврларда туғилган бўлиши керак. Аҳмад онадан кўзи ожиз туғилди. Алишер Навоий бу ҳақда шундай ёзади: «Ҳақ субҳонаҳу ва таоло агарчи зоҳир кўзин ёнуқ яратгандур, оммо кўнгил кўзин бағоят ёруқ қилғондур». Аҳмад ёшлигидан жуда қобилиятли ва зийрак бўлган. Кўзи ожизлиги сабабли, ўзга турк йигитлари сингари от миниб, қилич чопишга эмас, Қурьони Каримни ёд олиб, Расулиллоҳ ҳадисларини ўзлаштиришга жидду-жаҳд кўрсатган.\nУнинг ўсмирлик чоғларида оиласи Бағдод яқинига кўчиб борган бўлса керак, у уйдан неча чақирим пиёда йўл босиб Бағдодга, ислом оламининг энг буюк аллома устозларидан, ханафия мазҳабининг асосчиси Имоми Аьзам Абу Ханифа ан-Нўъмон ибн Собит (699—767) ҳузурига сабоқ олиш учун қатнай бошлади. Ушбу дарсларда илк ислом маданиятининг етакчи алломалари имом Абу Юсуф ал-Ансорий (731—804) ва имом Муҳаммад аш-Шайбон (749—805) Аҳмаднинг ҳамсабоқлари бўлганлиги ҳақида Алишер Навоий келтирган маълумотлар ниҳоятда диққатга сазовордир. Имоми Аъзам Аҳмадни барча шогирдларидан аъло кўргани ҳақидаги нақл то XV аср — Навоий давригача етиб келди ва «Насойимул муҳаббат» китобида акс этди. Адиб Аҳмад исломий билимларни пухта эгаллаб, ўша даврнинг етук олимларидан бирига айланди. Бу соҳада, маълум маънода, «ал-Абад ал-Кабир», «ал-Адаб ас-Сағир» китобларининг муаллифи Ибн ал-Муқаффа (759 йилда ўлдирилган)га муносиб издош, араб оламининг буюк адиби ал-Жоҳиз (775—868)га салаф бўлди. Унинг илмий-назарий рисолалар ёзган ёки ёзмаганлиги бизга номаълум. Адиб Аҳмад салоҳиятли шоир ва ахлоқ муаллимидир. Ундан бизгача етиб келган ягона яхлит асар «Ҳибат ул-ҳақойиқ» («Ҳақиқатлар туҳфаси») достони бўлиб, 484 мисрадан иборат. Бу асарнинг бугунгача 3 та тўлиқ қўлёзмаси, 2 та айрим парчалари сақланиб қолган. Улардан энг қадимгиси 1444 йилда Самарқандда Улуғбекнинг нуфузли амирларидан Арслон хожа Тархон топшириғига кўра, котиб Зайнул Обидин ибн Султонбахт ал-Журжоний ал-Ҳусайний томонидан уйғур ёзувида кўчирилган. Матн орасидаги оят, ҳадис ва айрим байтлар араб ёзувида. Асар номи мазкур нусхада «Атабатул ҳақойиқ» («Ҳақиқат эшиклари») деб кўрсатилган. Кейинги нусха уйғур ва араб ёзувларида бўлиб, 1480 йилда Туркистондан Истамбулга бориб қолган истеъдодли котиб Шайхзода Абдураззоқ бахши томонидан кўчирилган. Турк олими Нажиб Осим 1914—1916 йилларда ушбу нусхани топиб, тадқиқ этиб нашрдан чиқарди. Учинчи қўлёзма араб хатида бўлиб, унга Туркия султони Боязид II (1481—1512)нинг муҳри босилган. Демак, бу нусха ҳам XV аср охири XVI асрнинг бошида кўчирилган бўлиб чиқади. Асар 14 бобдан иборат бўлиб, биринчи 5 бобини муқаддима қисми деб аташ мумкин. Унда ягона Аллоҳи таолога ҳамд, Расулуллоҳ (САВ) га наът, тўрт улуғ саҳобалар — хулафойи рошидин мадҳи, амир Муҳаммад Дод-сипоҳсолорбек ва фазилат эгаси Анас ибн Муовияларга бағишланган мадҳиявий сатрлар мавжуд. Муқаддима қисмининг охирида достоннинг ёзилиш сабаби баён этилган. Асар Хуросон ёки Мовароуннаҳрда ёзилган бўлиши керак, чунки буюк амир Муҳаммад Дод-сипоҳсолорбек турк ва ажам мамлакатларининг ҳукмдори деб улуғланган, араблар эсга олинмаган. Аммо Анас ибн Муовия номининг тилга олиниши расман ҳали бу юртлар Аббосийлар халифалигига тобеъ эканлигига ишора қилиб туради.\n«Ҳибат ул-ҳақойиқ» асари ёзилган даврда форсий ва туркий достонлар учун умумий бўлган муайян шеърий шакл (яъни, аа, бб, вв усулида қофияланувчи маснавий шакли) ҳали-ҳануз мавжуд эмас эди. Шу сабабдан асарнинг мадҳиявий кириш қисмлари ўша давр араб адабиётига хос бўлган қасида жанридан ижодий фойдаланиб ёзилган. Аммо достоннинг асосий қисми ва хулосаси қадим туркий оғзаки адабиётида кенг қўлланилган тўртликлар шаклида яратилган. Шу сабабли достон ҳажмини байтлар (2 сатрли банд системаси) билан ўлчаш тўғри эмас. Аҳмад Югнакий номига «Адиб» сўзи қўшиб айтилиши маълум сабабга эга. У ўзини шоир эмас, балки адаб илми намояндаси деб билади. Унинг достони ҳам туркий элатларга исломий одоб қоидалари, маънавий-ахлоқий камолот сирларидан таълим беришга мўлжалланган. Буни ундаги боб сарлавҳаларидан ҳам англаш мумкин. Биринчи боб (аннавъул-аввал) — «Илм манфаати ва жаҳолатнинг зарари ҳақида» деб аталган. Маълумки, исломнинг илк нозил бўлган оятлари «Иқра!» (яъни, «Ўқи!») деб бошланади ва илмга ташвиқ этиш ислом маънавиятининг муҳим асосларидан бирини ташкил этади. Достон матни орасида пайғамбаримизнинг «Илм Чин эли (яъни Хитой)да бўлса ҳам, ўрганинг!» деган ҳадислари араб тилида келтирилган ва ушбу фикр туркий тўртликлар шаклида шарҳланган. «Саодат йўли билим билан билинади», дейди Адиб. У билим эгаси бўлган аёл кишини эрлар қаторида кўради, билимсиз эркакни эса аёлдан ҳам заиф билади.\nАлишер Навоий ўз асарида Адиб Аҳмад достонининг ушбу бобидан энг эркин тимсолни келтирган:\nСўнгакка илик тур, эранга билик,\nБиликсиз эран ул иликсиз сўнгак.\n(Арслон хожа Тархон туздирган матнда шу сатрлар бироз бошқачароқ жаранглайди:\nСўнгакка йиликтек эранга билик,\nЭран кўрки ақл, ул сўнгакнунг йиллик.)\nБилим эгаси вафот эттанда ҳам унинг номи боқий қолади, деб хулосалайди шоир, аммо билимсиз киши тиригида ҳам ўликдан фарқи йўқдир. Адиб Аҳмад билимсизликни қоралаб яна Расулуллоҳ (САВ) ҳадисларига мурожаат этади: «Тангри ҳеч қачон жоҳилларни азиз қилган эмас». Илм қадрига фақат маърифатли одам етади, нодонга эса насиҳат бефойдадир. Адиб Аҳмаднинг фикрича, билим туганмас бойлиқдир, у фақир кишини бой этади, илм аҳлини эса араб ҳам, ажам ҳам олқишлайди.\nДарҳақиқат, Адиб Аҳмад яшаган давр, амриқо олими Франц Роузенталь таъбири билан айтганда, «илм тантанаси»нинг бошланиши эди. Халифа Маъмун (813—833) даврига келиб, Мовароуннаҳр ва Хуросон олимлари етакчилигида Бағдодда «Байт ул-ҳикма» («Ҳикмат уйи», яъни, ўша даврнинг биринчи «Фанлар академияси») иш бошлади. Адиб Аҳмад минтақа маданиятидаги ушбу мислсиз камо-лот йўлининг ибтидосида турар эди. Аммо давр мураккаб, ўта зид-диятли ҳам эди. Бу ҳолат илк туркий пандноманинг кейинги боблари мундарижасида ўз аксини топган. Иккинчи боб «Тилни тийиш ва бошқа одоблар ҳақида» деб номланади. Бу бобдаги машҳур сатрлар —\n«Тилинг бекта тутғил тишинг синмасун, Қали чиқса бекта, тишингни сийур» — яна Алишер Навоийнинг Адиб Аҳмад ҳақида ёзганларида бироз ўзгарган ҳолда такрор этилади. Адиб фикрича, киши бошига ҳар қандай иш тушса, тили туфайли содир бўлади, баъзилар яхшилик кўради, баъзилар афсус чекади. Аҳмоқ одамнинг тили — душмани, кўп кишиларнинг тили туфайли қони тўкилди. Адиб Аҳмад беҳудагўйлик ва ёлғон сўзлашни қаттиқ қоралайди. Сўзнинг тўғриси ва қисқаси яхши деб ҳисоблайди. Боб давомида сир сақлашнинг муҳимлиги таъкидланади, «ҳатто яқин дўстингдан ҳам эҳтиёт бўл» — дея огоҳлантиради шоир. Бундай огоҳлантиришлар замонанинг қалтислигини эслатиб турарди. Учинчи боб ҳам шунга мувофиқ «Дунё ҳолатларининг ўзгариб туриши ва дунё аҳлида вафо камлиги ҳақида». Адиб Аҳмад ўз асарини кексалик чоғида ёзганлиги ушбу боб мазмунидан сезилади. Бу даврда у Бағдод адабий-илмий муҳитидан ажралиб ўз ота юртига қайтган бўлса керак. Адиб дунёнинг ўткинчилиги, киши умрининг елдек ўтиши, обод ўлкалар хароб бўлиб, доноларнинг кўпи дунёни тарк этганини афсус билан қайд этади. Дунё бир қўли билан кишига асал тутса, иккинчи қўли билан оғу тутади. Шу сабабли «егулигинг ва кийгулигинг бор бўлса, кўп ҳам мол-дунё йиғишга ружу қўйма», дейди Адиб.\nАҳмад Югнакийнинг «Ҳибатул ҳақойиқ» асари қўлёзмаси\n«Ҳибат ул-ҳақойиқ» асари асосий қисмининг кейинги 4—7-боблари ҳам инсонларнинг юксак фазилатларини таърифлаш, нуқсонларини қоралашга бағишланган. Уларда саховат, қўли очиқлик, тавозеъ, инсонларга меҳрли бўлиш, вафоли, шавкатли, ҳалим табиатли, кечирувчан, камтар бўлиш тарғиб қилинади, бахил ва очкўзлик, молпарастлик, ғазабнок ва такаббурлик, риёкорлик, бесабрлик, зулм ва зўравонлик, сафсатабозлик қаттиқ қораланади. Асар бошдан оёқ тавҳид эътиқодига таянади, муаллиф фикрлари Аллоҳ таолонинг муборак оятлари, Расулуллоҳ (САВ)нинг ҳикматли ҳадислари билан далилланади. Туркий тилда битилган шеърий матн орасида қатор оятлар, 20 дан ортиқ ҳадисларнинг асл арабий матни келтирилган, улар туркийда шеър воситасида шарҳ этилган. Асарда бошқа қадим туркий матнларга нисбатан арабий сўзларнинг кўп учраши ҳам Бағдод мактабининг таъсири бўлиши керак. Умумий олганда «Ҳибат ул-ҳақойиқ» тил жиҳатидан жуда қадимий, аммо асрлар давомида кўп кўчирилиб, котиблар томонидан тушуниш қийин жумлалар соддалаштирилган, кейинги асрлар тил унсурлари асарга анча таъсир кўрсатган. Шу сабабли узоқ вақт Адиб Аҳмад яшаган давр ҳақида XII—XIII асрлар деган янглиш тасаввур мавжуд бўлган. Достон илмий-танқидий матнлари 1951 йилда туркиялик олим Рашид Раҳмат Арат, 1972 йилда ўзбек олими Қозоқбой Маҳмудов, кейинчалик Қозоғистон олимлари томонидан турли қўлёзмаларни чоғиштириб тайёрланди ва чоп этилди. Бу нашрлар барчаси XV—XVI асрлар матнига таянади, чунки қадимийроқ қўлёзмалар сақланиб қолмаган. Достоннинг барча мавжуд қўлёзмаларида асл муаллиф матни охирида илова қилиб, бир номаълум котиб (ёки шоир) ва Амир Сайфиддин (шоир Сайфий)нинг алоҳида тўртликлари ҳамда Арслон хожа Тархоннинг 10 байтли маснавийси илова қилинган. Бу шеърий иловалар кейинги асрларда қўшилган бўлиб, тил хусусиятларига кўра ҳам Адиб Аҳмад асаридан фарқ қилади. Улар мазмуни асосан достон муаллифини таъриф этиш, унинг ҳаёти ва ижоди ҳақида қўшимча маълумотлар беришга қаратилган. Арслон хожа Тархон Адиб Аҳмад асарини «қашқарий тил била» ёзилган дейди, аммо муаллифнинг ўзи — «Анин уш чиқардим бу туркий китаби деб» ёзган эди. Демак. VI—VII асрларда шаклланиб бўлган умумминтақа туркий тилини Адиб Аҳмад даврида «туркий» аташган бўлса, кейинчалик маданий-адабий марказ Қорахонийлар пойтахтига кўчгач, уни «қошғарий» тил деб аташ расм бўлган ва Улуғбекнинг амири ушбу кейинги атамадан фойдаланган. Умуман Адиб Аҳмад достони тил хусусиятларини Култегин, Тўнюқуқ, Билка қоон битиклари билан қиёслаб ўрганиш туркий маданият такомилини тўғри англаб етишда катта аҳамият касб этган бўлур эди.\nИлк ислом мутафаккирларидан бўлмиш Адиб Аҳмад Мовароунаҳр ва Хуросонда туркий элатлар маданиятини юксалтиришда катта хизмат қилди. XI—XII асрларда ижод этган Маҳмуд Кошғарий, Юсуф Хос Ҳожиб, Аҳмад Яссавий каби нафақат ўзбек халқи, балки бутун турк олами, ҳатто ислом минтақасининг буюк алломалари ижодига Адиб Аҳмаднинг таъсири беқиёсдир. Алишер Навоий у ҳақца шундай ёзади: «Хейли элнинг муқтадоси эрмиш. Балки аксар турк улусинда ҳикмат ва нуқталари шоедур. (Кўпгина эл унга иқтидо қиладилар, яъни эргашадилар. Унинг ҳикматли сатрлари ва нозик ишоралари аксарият туркий халқлар орасида тарқалгандир). Дарҳақиқат, асосан маснавий шаклида ёзилган «Қутадғу билик» асари таркибида юзлаб туркий тўртликлар учрайдики, вазн ва қофияланиши, баъзан мазмуний йўналиши айни Адиб Аҳмад достонидаги тўртликларнинг ўзидир. Аҳмад Яссавий ҳикматларида ҳам мувофиқ жойлар йўқ эмас.\n«Ҳибат ул-ҳақойиқ» асари Ўзбекистонда кенг ўрганилиб, ўзбек адабиёти тарихи дарсликларига киритилган.\nфил. ф.д. М. Имомназаров\nКейинги → Кейинги: Тошкент шаҳрининг учта жойида портлаш юз берди


Биз таълим бўйича энг яхши ҳамкорларни айнан Намангандан топдик – Сергей Харитончик - Халқ сўзи\n15:40 30 Ноябрь 2021 Жамият\nЎзаро мулоқот давомида дўстона алоқаларини янада ривожлантириш, Наманган муҳандислик-технология институти билан ҳамкорликда 1+1 дастури асосида магистратура йўналишларини очиш бўйича келишувларга эришилди. Шунингдек, икки нуфузли олий таълим муассасаларининг профессор-ўқитувчилари малака ошириш курслари ва ўзаро алмашинув дастурида иштирок этадиган бўлдилар. Айтиш керакки, жаҳоннинг ТОП-800 рейтингидан жой олган Беларусь миллий техника университети кундан-кунга илмий салоҳияти юксалиб бораётган нуфузли олий ўқув юртларидан бири ҳисобланади. Айтиш керакки, мазкур муассаса билан Наманган муҳандислик-технология институти ўртасида мустаҳкам ҳамкорлик алоқалари ўрнатилган ва келишувга асосан бугунги кунда Наманганда 2+2 дастури асосида Беларусь-Ўзбекистон таълим маркази фаолияти йўлга қўйилган.\n– Биз таълим бўйича энг яхши ҳамкорларни айнан Намангандан топдик. Бугунги мулоқотлар икки олий таълим муассасалари учун ҳам янада манфаатли бўлади, деган умиддамиз. Келишувимизга асосан наманганлик талабалар Минск шаҳрига боришади, бизнинг ёшлар эса бу ерга келиб, ўзаро тажриба алмашадилар. Яна шуни айтмоқчиманки, биз дунёнинг 102 давлатидаги олий таълим муассасалари билан ҳамкорлик қиламиз. Сизнинг юртингизда ҳам яна янги ҳамкорларни топиш ниятимиз бор, – дейди Беларусь миллий техника университети ректори Сергей Харитончик.\nМеҳмонлар институтда яратилган шароитлар билан яқиндан танишдилар. Бу ерда жамланган янги авлод ўқув-лаборатория жиҳозлари делегация аъзоларида катта таассурот қолдирди. Ушбу жиҳозлар Жаҳон банки томонидан қарийб 11.5 миллиард сўмлик молиявий кўмак асосида келтирилган бўлиб, ҳозирги кунда улар ёрдамида 400 га яқин амалиётларни бажариш имконияти мавжуд. Шундан сўнг, Беларусь-Ўзбекистон таълим марказида 2+2 дастури асосида таълим олаётган талаба-ёшлар билан учрашув ўтказилди.\nЎзаро манфаатли мулоқотлар давомида 2+2 дастури асосида янги таълим йўналишларини очиш таклифи билдирилди. Шунингдек, меҳмонлар наманганлик талаба-ёшларни “Беларусь ёзги ўқув мактаби”да иштирок этиш учун Минск шаҳрига таклиф этишди. 2022 йилда эса икки томонлама ҳамкорликда халқаро илмий-амалий анжуман ўтказишга келишиб олинди.


Qalampir.uz - 16 йилдан кейин “Ўзбекистон темир йўллари”да раис ўзгарди\n16 йилдан кейин “Ўзбекистон темир йўллари”да раис ўзгарди\n14:45, 05.02.2019 Жамият\nОчилбой Раматов “Ўзбекистон темир йўллари” АЖ раислигидан озод қилинган.\nЎзбекистон Республикаси Вазирлар Маҳкамаси қарори билан “Ўзбекистон темир йўллари” акциядорлик жамияти бошқарувига раис вазифасини бажариб турувчи тайинланди. Бу ҳақда Адлия вазирлигининг “Ҳуқуқий ахборот” каналида хабар берилди.\nҚарор билан Хуснутдин Нуруддинович Ҳосиловга “Ўзбекистон темир йўллари” акциядорлик жамияти бошқарув раиси вазифасини бажариш топширилди.\nБу лавозимни 2002 йилдан бери Ўзбекистон Республикаси Бош вазирининг биринчи ўринбосари Очилбой Раматов эгаллаб турарди. У Президент фармонига кўра Транспорт вазири этиб тайинлангач, “Ўзбекистон темир йўллари” АЖ раислигидан озод қилинган.\nТеглар:Ўзбекистон темир йўллари Хуснутдин Ҳосилов\n14:03, 15.01.2019 4 205\n13:50, 15.01.2019 1 889\n11:50, 09.01.2019 3 603\n17:31, 15.12.2018 2 610\n19:12, 06.12.2018 4 781


Ватанпарварлик - улуғ фазилат (Аудио)\n“Имом Бухорий ўгитлари” радио эшиттириши\nДастур меҳмони: Аброр АЛИМОВ,\nТошкент шаҳар “Ҳувайдо” жоме масжиди имом-хатиби\nХушхабар: “Шайх Зиёвуддинхон” жоме масжиди янгидан барпо этилади!\nЎзбекистон мусулмонлари идораси раиси, муфтий Усмонхон Алимов ҳазратлари Тошкент шаҳар Мирзо Улуғбек туманидаги “Шайх Зиёвуддинхон” жоме масжидининг янги лойиҳаси билан танишдилар.\nҚуръон тиловоти билан бошланган тадбирда Муфтий ҳазратлари ушбу лойиҳанинг хайрли ва баракали бўлишини сўраб дуои-хайрлар қилдилар, мутассаддиларга лойиҳа ва уни ҳар томонлама сифатли бажариш бўйича тавсия ва кўрсатмалар бердилар\nДиний идоранинг масжидлар бўлими бошлиғи Муҳаммадназар Қаюмовнинг маълум қилишича, ушбу масжид сиғими тахминан 7000 намозхонга мўлжалланган. Бу ерда шайх Зиёвуддинхон ибн Эшонбобохон ҳазратлари фаолиятига оид маълумотлар акс этадиган алоҳида жой қилиш режалаштирилган.\n– Масжиднинг янги биноси ўзгача лойиҳада барпо этилиши режалаштирилган, бундан намозхонларга ҳар томонлама қулайлик қилиш ва ортиқча зийнатлардан холи бўлиши кўзда тутилган, – дейди масжид имом-хатиби Эрдон домла Эсонов.\nКелгуси йилларда битиши режа қилинган ушбу масжид мўмин-мусулмон халқимизга катта тухфа бўлади, иншааллоҳ.\nАллоҳ таоло ушбу хайрли ишнинг файзини зиёда айласин!\nالحَمْدُ للهِ رب العالمين وَالصَّلاَةُ وَالسَّلاَمَ عَلَى سَيِّدِنَا ونبينا مُحَمَّدٍ الأمين ، وَعَلَى آلِهِ وَصَحْبِهِ أجْمَعِينَ، أَمَّا بَعْدُ:\nҲАЛОЛ ТАДБИРКОР – ЭЛГА МАДАДКОР\nМуҳтарам жамоат! Динимизда ҳалол касб қилишга тарғиб қилинган бўлиб, танбаллик ва ишёқмаслик каби кишининг ўзига ҳамда жамиятига зарар келтирувчи иллатлардан қайтарилган. Киши бировга муҳтож бўлмаслик учун меҳнат қилар экан, ҳам ўзининг инсонлик шарафини ҳимоя қилади, ҳам Яратганнинг амрига итоат этади. Зеро, Аллоҳ таоло Қуръони каримда касбу кор қилишга амр қилиб шундай деган:\nяъни: “У (Аллоҳ) сизларга Ерни хоксор (бўйсунувчи) қилиб қўйган зотдир. Бас, у (Ер)нинг ҳар томонида (саёҳат, тижорат ёки деҳқончилик қилиб) юраверингиз ва (Аллоҳнинг берган) ризқидан тановул қилингиз! (Қиёмат куни) тирилиб чиқиш Унинг ҳузуригадир” (Мулк сураси 15-оят).\nҲалол ризқ йўлида қилинадиган саъй-ҳаракатлар учун улкан савоблар ваъда қилинган бўлиб, ҳатто бу нарса фарз даражасига кўтарилгандир. Бу ҳақда\nПайғамбаримиз саллаллоҳу алайҳи васаллам шундай деганлар:\n"طَلَبُ كَسْبِ الْحَلاَلِ فَرِيْضَةٌ بَعْدَ الْفَرِيْضَةِ"\n(رواه الإمام البيهقي عَنْ عَبْدِ اللهِ بْنِ مَسْعُودٍ رضي الله عنه)\nяъни: “Ҳалол касб қилиш фарздан кейинги фарздир” (Имом Байҳақий ривоятлари).\nИмом Муҳаммад аш-Шайбоний илм талаб қилиш қандай фарз бўлса, ҳалол касб қилиш ҳам худди шундай фарздир, деганлар.\nМўмин киши ҳалол ризқ топиш ҳаракатида бўлганда, Аллоҳнинг амрига мувофиқ амал қилиши билан бирга Расулуллоҳ алайҳиссаломнинг кўрсатмаларига ҳам амал қилаётган шахс ҳисобланади. Зеро, Расули акрам саллаллоҳу алайҳи васаллам шундай марҳамат қилганлар:\n"مَا أَكَلَ أَحَدٌ طَعَامًا قَطُّ خَيْرًا مِنْ أَنْ يَأْكُلَ مِنْ عَمَلِ يَدِهِ"\n(رواه الإمام ابن ماجه عَنِ الْمِقْدَامِ رَضِي اللَّه عَنْه)\nяъни: “Киши ўз қўл меҳнати билан топганидан кўра яхшироқ ва покизароқ таом емайди” (Имом Ибн Можа ривоятлари).\nАллоҳга шукрлар бўлсинки, ҳозирги пайтда ҳукуматимиз томонидан тадбиркорларимизга жуда кўп имкониятлар яратилмоқда. Мана шундай имкониятлардан унумли фойдаланиб, ҳалол ризқ талабида бўлсак, ўзимиз ва ўзгаларни фаровон ҳаёт кечиришлари ҳамда мусулмон кишини иш билан таъминлаш ва уни ҳожатини чиқаришга сабабчи бўламиз, иншааллоҳ. Чунки, мусулмон биродарининг қалбига хурсанчилик киргизиш Аллоҳнинг наздидаги энг афзал ва суюкли амалдир. Бу ҳақда Пайғамбаримиз саллаллоҳу алайҳи васаллам бундай деганлар:\nأَحَبُّ الناسِ إلى اللهِ أنفعُهم للناسِ، وأَحَبُّ الأعمالِ إلى اللهِ عزَّ وجلَّ سرورٌ تُدخِلُه على مسلمٍ، تَكشِفُ عنه كُربةً، أو تقضِي عنه دَيْنًا، أو تَطرُدُ عنه جوعًا ، ولأَنْ أمشيَ مع أخٍ في حاجةٍ ؛ أَحَبُّ إليَّ من أن اعتكِفَ في هذا المسجدِ يعني مسجدَ المدينةِ شهرًا، ومن كظم غيظَه ولو شاء أن يُمضِيَه أمضاه؛ ملأ اللهُ قلبَه يومَ القيامةِ رِضًا، ومن مشى مع أخيه في حاجةٍ حتى يَقضِيَها له؛ ثبَّتَ اللهُ قدمَيه يومَ تَزِلُّ الأقدامُ\n(رواه الإمام الطبراني عن ابن عمر رضي الله عنهما)\nяъни: “Аллоҳга энг севимли банда одамларга кўпроқ манфаати тегадиганидир. Аллоҳ таолога энг маҳбуб амал мусулмоннинг қалбига хурсандчилик киргизишингиз, ундан ғам ташвишларини аритишингиз, зиммасидаги қарзини узиб беришингиз, очлигини кетказишингиздир. Мусулмон биродаримнинг ҳожатини чиқариш йўлида юришим Масжидун Набавийда бир ой эътикоф ўтиришимдан яхшироқдир. Ким ўч олишга қодир бўла туриб ғазабини ютса, Аллоҳ унинг қалбини қиёмат кунида ўзининг розилиги билан тўлдиради. Ким биродарининг ҳожати билан юриб, уни раво қилса, Аллоҳ қадамлар тоядиган кунда унинг қадамларини собит қилиб қўяди” (Имом Табароний ривоятлари).\nМазкур ҳадисдан, модомики банда биродарининг ёрдамида бўлар экан, Аллоҳ таоло унинг ёрдамида эканлиги маълум бўлади.\nАзизлар! Шуни унутмаслигимиз керакки, молу давлат берилган кимсаларнинг молларида камбағалларнинг ҳаққи бор. Ўша ҳақларни адо қилсалар уларга жаннат ваъда қилинган. Шундай экан, муҳтож кимсалар уларнинг олдига такрор-такрор боришларидан малолланмасинлар. Зеро, Аллоҳ азза ва жалла бошқа мусулмонларнинг ҳожатлари билан машғул бўлишлари учун уларга неъматлар ато қилгандир. Агар улар бу неъматнинг ҳаққини адо қилиб, ўз эгаларига топширсалар, Аллоҳ уларни неъмат ичра бардавом қилади ва барокатли қилади. Агар малоллансалар, Аллоҳ таоло улардан бу неъматини олиб қўяди, бошқа бандаларига беради. Бу ҳақда Расулуллоҳ саллаллоҳу алайҳи васаллам шундай марҳамат қилганлар:\nإِنَّ للهِ عِنْدَ أَقْوَامٍ نِعَمًا أَقَرَّهَا عِنْدَهُم مَا كَانُوا فِي حَوَائِجِ الْمُسْلِمِينَ مَا لَمْ يَمَلُّوهُمْ، فَإِذَا مَلُّوهُمْ\nنَقَلَهَا اللهُ إِلَى غَيْرِهِمْ\n(رواه الإمام الطبراني عن عَبْدِ اللهِ بْنِ عَمْرٍو رضي الله عنهما)\nяъни: “Баъзи кишиларга Аллоҳ таоло неъмат ато қилганки, модомики улар мусулмонларнинг ҳожатини чиқаришда малолланмасалар, Аллоҳ таоло улардаги бу неъматни бардавом қилиб беради. Бордию, малолланадиган бўлсалар, улардаги неъматларни ўзгаларга ўтказиб юборади” (Имом Табароний ривоятлари).\nДемак, Аллоҳ таоло кимни мусулмонларнинг ҳожатларини чиқаришга муяссар қилган бўлса, бу у киши учун катта бахт ва улкан шарафдир.\nШундай экан, бировга ёрдамимиз тегишидан хурсанд бўлишимиз ва мана шундай мартабани берган Аллоҳга доимо ҳамд айтиб, бу эзгу ишда пешқадам ва бардавом бўлишимиз керак. Бу ҳақда Расулуллоҳ саллаллоҳу алайҳи ва саллам шундай деганлар:\n" وَاللَّهُ فِي عَوْنِ الْعَبْدِ، مَا كَانَ الْعَبْدُ فِي عَوْنِ أَخِيهِ"\n(رَوَاهُ الإِمَامُ التِّرْمِذِيُّ عن أبي هريرة رضي الله عنه)\nяъни: “Модомики киши биродарини ёрдамида экан, Аллоҳ уни ёрдамидадир” (Имом Термизий ривоятлари).\nДемак, ҳар бир тадбиркор қўни-қўшни, қавму қариндошлари ичида иш топа олмаётган кимсаларга ёрдам бериб, қўллаб-қувватлаб, иш билан таъминлаб, бола-чақасини ҳалол касб билан таъминлашига сабабчи бўлса, юқоридаги ажру савоб ва ваъдаларга эришади, иншааллоҳ.\nАфсуски, бугунги кунимизда баъзилар томонидан содир бўлаётган тош-тарозудан уриб қолиш, шартнома ва ваъдага вафо қилмаслик, шубҳали ёки сифатсиз (халққа зарарли) маҳсулотларни сотиш, хизматни сифатли бажаришга аҳдлашиб, аҳдини бажармаслик, халққа зарур бўлган озиқ-овқат ва дори-дармонларнинг нархини асоссиз, сунъий равишда қиммат қилиш каби ишлар шариат чегарасидан чиқиш ва Аллоҳни ғазабига дучор бўлишдир. Ваҳоланки, Аллоҳ таоло саховатли, мард ва ўзгаларга фойдаси тегадиган кишиларни севади. Киши халққа фойда келтира олмаётган бўлса, ҳеч бўлмаса, зарари тегмай туришининг ўзи ҳам катта ёрдам! Мана шунинг ўзи тақво бўлади. Шунинг учун ҳам Имом Муҳаммад раҳматуллоҳи алайҳга тақво ҳақида бирорта китоб ёзиб беринг дейилганда: “Ана савдо-сотиқ ҳақида китоб ёзиб қўйибман-ку!”, – деган эканлар. Демак, кишининг тақвоси ўзаро олди-берди муомалаларида ва бандалар олдидаги ўзининг бурчларини ўтаётганда ҳам билинади.\nМуҳтарам азизлар! Уламоларимиз тирикчилик учун касб-кор қилиш орқали мол топишни бир неча даража ва мартабаларга бўлганлар.\nБиринчиси – фарз даража бўлиб, бу кишининг ўзи ва оиласининг зарурий эҳтиёжларини қондириш ҳамда қарзларини узишга етадиган миқдордаги маблағни топишдир.\nИккинчиси – мустаҳаб даража бўлиб, бу ўзининг эҳтиёжидан ташқари фақир-камбағалларга ҳам ёрдам бериш, дўст-ёр ва яқинларига мурувват кўрсатиш мақсадида мол-дунё орттиришга ҳаракат қилишдир. Ўзгаларга ёрдами тегадиган кишини Пайғамбаримиз саллаллоҳу алайҳи васаллам мақтаб бундай деганлар:\n"أَحَبُّ النَّاسِ إِلَى اللَّهِ أَنْفَعُهُمْ لِلنَّاس"\n(رواه الإمام الطبراني عَن ابْنِ عُمَر رضي الله عنهما)\nяъни: “Одамларнинг ичида Аллоҳга энг маҳбуби одамларга кўпроқ манфаати етадиганидир (Имом Тобароний ривоятлари).\nУчинчиси – мубоҳ даражадаги касбу кор. Бу фаровон ҳаёт кечириш учун зиёда мол орттирмоқ. Бу ҳам агар ҳалолдан бўлса жоиздир. Пайғамбаримиз саллаллоҳу алайҳи васаллам бундай марҳамат қилганлар:\n"مَنْ طَلَبَ الدُّنْيَا حَلالا اسْتِعْفَافًا عَنِ الْمَسْأَلَةِ وَسَعْيًا عَلَى الْعِيَالِ وَتَعَطُّفًا عَلَى الْجَارِ لَقِيَ اللَّهَ تَعَالَى وَوَجْهُهُ كَالْقَمَرِ لَيْلَةَ الْبَدْرِ"\n(رواه الإمام البيهقي عَنْ أبِي هُرَيْرَةَ رَضِيَ اللَّهُ عَنْهُ)\nяъни: “Ким одамларнинг қўлига қарам бўлмаслик, оиласини боқиш ва қўни-қўшниларига мурувват қилиш учун ҳалол мол-дунё талаб қилса, юзи тўлин ой каби порлаган ҳолда Аллоҳга йўлиқади” (Имом Байҳақий ривоятлари).\nТўртинчиси – макруҳ даража бўлиб, бу манманлик, кеккайиш, кибру ҳаво ва мақтаниш учун гарчи ҳалолдан бўлса ҳам мол-мулк топиш. Набий саллаллоҳу алайҳи васаллам дедилар:\n"وَمَنْ طَلَبَ الدُّنْيَا حَلالا مُفَاخِرًا مُرَائِيًا مُكَاثِرًا لَقِيَ اللَّهَ تَعَالَى وَهُوَ عَلَيْهِ غَضْبَانُ"\nяъни: “Ким мол-дунёни мақтаниш, кўз-кўз қилиш ва бошқалардан кўплиги билан фахрланиш учун талаб қилса, Аллоҳ таолога унга ғазаб қилган ҳолида йўлиқади” (Имом Байҳақий ривоятлари).\nЭрта билан ҳалол ризқ топаман, шу орқали болаларимни боқаман, деган эзгу ва покиза ниятларда ишига йўл олган инсонга Аллоҳ ҳузурида улуғ ажрлар ёзилади. Шунинг учун Набий саллаллоҳу алайҳи васаллам бундай деганлар:\n"مَنْ بَاتَ كَالًّا مِنْ طَلَبِ الْحَلالِ بَاتَ مَغْفُورًا لَهُ"\n(رواه الإمام ابن عساكر عَنْ عَائِشَةَ رَضِيَ اللَّهُ عَنْهُا)\nяъни: “Ким ҳалол меҳнат қилиб, ҳориб чарчаган ҳолда ўрнига ётса, туни гуноҳлари кечирилган ҳолда ўтади” (Имом Ибн Асокир ривоятлари).\nقُلْ إِنَّ رَبِّي يَبْسُطُ الرِّزْقَ لِمَنْ يَشَاءُ مِنْ عِبَادِهِ وَيَقْدِرُ لَهُ وَمَا أَنْفَقْتُمْ مِنْ شَيْءٍ فَهُوَ يُخْلِفُهُ\nБиз ниятимизни тўғри қилиб, Аллоҳ таолодан сўраб ҳалол касбу-ҳунар қилсак, берган ризқига шукрона қилсак, иншоаллоҳ, турмушимиз янада фаровон, юртимиз тинч, Осмонимиз мусаффо бўлади.\nАллоҳ таоло барча тадбиркорларимизнинг касбу корларига барака бериб, ҳалолдан ризқ-рўз топишни насиб айлаб, халқимиз турмушида фаровонликни янада зиёда айласин! Омин!\nКеласи жума маърузаси “Динимизда соғлом турмуш тарзига эътибор” ҳақида бўлади, иншааллоҳ.\nУ киши Абу Абдуллоҳ Муҳаммад ибн Идрис ибн Аббос ибн Усмон ибн Шофеъ Ҳошимий Муталлибий, Абду Манофнинг ўғли Мутталлибнинг авлодларидандир. У кишининг насаблари Абду Манофда Расулуллоҳнинг насаблари билан бирлашади. 150 ҳижрий йилда шомнинг Ғазза деган ерида туғилдилар. Ғазза Шофеъийнинг оталарининг асл ватани эмас, фақатгина оталари Идрис иш юзасидан Ғаззага келган ва шу ерда вафот этган. Ўғли Муҳаммад шу ерда туғилганлар. Икки йилдан сўнг оналари билан Маккага, ота-боболарининг шаҳрига қайтиб келганлар.\nМаккада оналарининг бағрида етим ҳолда ўсдилар. Ёшлик чоғларидаёқ Қуръонни ёд олганлар. Кейин бодиядаги Ҳузайл деган жойга чиқиб кетдилар. У ернинг халқлари араблар ичида энг фасоҳатли гапирадиган кишилар эдилар. У ерда Шофеъий уларнинг кўпгина шеърларини ёдладилар. Бир қанча вақтдан кейин фасоҳат ва одобни ўрганиб, Маккага қайтиб келдилар. Макка муфтийси Муслим ибн Холид Занжийни устоз тутиб, у кишидан фиқҳни ўргандилар ва у киши Шофеъийга ўн беш ёшларидаёқ фатво беришликка изн бердилар. Кейин у ердан имом Моликнинг ҳузурларига бордилар. Буни Шофеъий ўзлари ривоят қиладилар: Мен Ҳузайлдан Маккага қайтганимдан кейин шеърлар, адабиётлар ва арабларнинг ҳаётлари ҳақидаги ривоятларни айтиб юрганимда Зубайдийлардан бўлган бир киши мени олдимдан ўтиб қолди ва менга: “Сендаги ушбу фасоҳат ва заковат билан бирга фиқҳ ҳам бўлса, жуда яхши бўлар эди-да”, деди. Мен унга: “Бугунги кунда фиқҳни ўрганишга лойиқ киши борми?” – сўрадим. У: “Ҳа, ушбу кундаги мусулмонларнинг бошлиғи Имом Молик бор”, деди. Бу гап мени кўнглимга ўтириб қолди. Имом Моликнинг “Муватто” китобларини ижарага олдим ва уни 9 кун ичида ёдлаб чиқдим. Кейин Имом Моликни олдиларига бордим. “Муватто”ни у кишидан ўқидим. Имом Молик Шофеъийнинг фаҳмига, ҳифзига тасаннолар айтдилар ва у кишига кетар вақтларида кўплаб ҳадислар айтиб бериб сийладилар.\nШофеъий ҳадисларни Имом Моликдан ташқари Суфён ибн Уяйна, Фузайл ибн Иёз, амакилари Муҳаммад ибн Шофеъий ва бошқалардан олганлар. Устозлари ибн Уяйна айтадилар: Шофеъий замонасининг энг фазилатли ёшларидандир. Аҳмад ибн Ҳанбал айтадилар: “Шофеъий Аллоҳни китоби ва Расулуллоҳнинг суннати бўйича одамларнинг ичида энг фақиҳроғи эдилар. Мен Шофеъий билан ўтирмагунимча ҳадиснинг носихидан мансухини ажрата олмас эдим”.\nШофеъий ёшлари улғайиб эркаклар қаторига қўшилганларидан кейин ризқ топиш учун иш қидиришга мажбур бўлдилар. У кишига Яман қозиси Мусъаб ибн Абдуллоҳ Қурайший ёрдам бердилар ва Яманда ишга жойладилар. У ерда яхши хулқ-атвор билан танилдилар. Сўнгра 184 ҳижрий йилда шиъа мазҳабини қабул қалганликда айбландилар, оқибатда Ямандан Ироққа сургун қилиндилар. Агар Аллоҳ таоло у кишининг жонларига Фазл ибн Робиъ билан оро бермаганида Шофеъий бу тўҳматчилар сабабидан кўпгина ёмонликларга учраган бўлар эдилар. У киши Шофеъийдан балоларни даф қилдилар ва у кишини айбсизликлари исботланди. Имом Шофеъий шиъа мазҳабига ўтганликлари ҳақида у кишига қилинаётган тўҳматни ўзларидан даф қилиш учун Хорун ар-Рашидга айтган гапларидан бири шуки: Мен “Рашид менинг жиянимнинг ўғли” деяётга кишини ташлаб “Мен шиъаларнинг имомининг қулиман” деган кишини кетидан юраманми, – деганлар. Бу гап Рашиднинг кўнглига жуда ҳам кучли таъсир қилган, натижада у кишини қўйиб юборишликка ва ўз ишлари билан шуғулланаверишликларига буйруқ берган.\nЎша вақтда Шофеъий учун Ироқ уламоларининг илми билан танишишликка қулай фурсат юзага келди. У ерда Абу Ҳанифанинг шогирди Муҳаммад ибн Ҳасан аш-Шайбоний билан учрашдилар, Ироқ фуқаҳоларининг китобларини мутолаа қилдилар ва булардан ўрганганларини Ҳижозликлардан ўрганган нарсаларига қўшдилар. У киши билан Муҳаммад ибн Ҳасан ўрталарида мунозаралар бўлиб ўтган ва бу мунозаралар Рашидга етиб борганда у жуда хурсанд бўлган. Ана шу мунозаралардан бири шуки, у киши бир куни Муҳаммаднинг ҳузурларига кирдилар. Муҳаммад ибн Ҳасан оҳод (бир киши тарафидан ривоят қилинган) ҳадис билан Қуръоннинг ҳукмига қўшимча киритиш жоиз эмас, деб таъкидлар эдилар ва шу туфайли бир гувоҳ ва қасам билан ҳукм қиладиган Мадина аҳлларига таъна қилар эдилар. Чунки, бу тарзда ҳукм қилиш ҳукм икки эркак ёки бир эркак ва икки хотин гувоҳлигида бўлишлиги баён қилиб берган Аллоҳнинг китобига қўшимча қилиш демакдир. Шунда Шофеъий у кишига: Оҳод хабар билан Қуръоннинг ҳукмига қўшимча киритиш жоиз эмаслиги ҳақида сизда ҳужжат борми? – дедилар. Муҳаммад: “Ҳа”, деб жавоб бердилар. Шофеъий: Ундай бўлса нима учун Пайғамбар алайҳиссаломнинг “Меросхўрга васият қилинмайди” деган ҳадисларига биноан меросхўрга васият қилиш жоиз эмас, дедингиз. Ахир Аллоҳ таоло: “Бировингизга ўлим келган пайтида (ўзидан кейин) мол-дунё қолдираётган бўлса, адолат-тўғрилик билан ота-онага, қариндош-уруғга васият қилиниши фарз этилди” (Бақара сураси, 180-оят) демаганмиди – дедилар. Шунга ўхшаш бир қанча гапларни гапирганларида Муҳаммад индамай қолдилар. Шофеъийнинг китобларида бунга ўхшаш мунозаралар тўлиб-тошиб ётибди. Кейинчалик Шофеъий Маккага қайтдилар ва у ердаги уламолар билан ва у ерга бошқа юртлардан илм истаб ёки ҳаж учун келган уламолар билан фикр алмашдилар.\nШОФЕЪИЙНИНГ ҚАДИМГИ (ЭСКИ) МАЗҲАБЛАРИ\nШофеъий 195 ҳижрий йилда Аминнинг халифалик даврида Ироққа яна келдилар. Бу гал у киши билан Ироқнинг кўпгина олимлари учрашдилар. У кишидан ўзларида бўлмаган ривоятларни ўргандилар, аҳли райъ йўлидаги баъзи нарсаларни тарк қилдилар. Шофеъий ўша вақтда ўзларининг “Ҳужжат” деб аталмиш китобларини тасниф қилдилар. У кишидан ҳадисларни Ироқлик шогирдларидан тўрт киши ривоят қилганлар, улар: Аҳмаб ибн Ҳанбал, Абу Савр, аз-Заъфароний ва ал-Каробийси бўлиб, буларнинг ичида ривоят қилиш бўйича энг кучлилари ал-Заъфаронийдирлар. Имом Шофеъий бу гал Ироқда икки йил турдилар, сўнгра яна Ҳижозга қайтдилар. Боғдодда у кишининг ҳурматлари ошиб, у ернинг кўпгина уламолари у кишининг йўлларини тутдилар. 198 ҳижрий йилда Ироққа учинчи марта келдилар. У ерда бир неча ой туриб, сўнгра Мисрга жўнаб кетдилар ва у ерда Абдуллоҳ ибн Абдулҳакамнинг ҳурматли меҳмони бўлдилар. Мисрликлар орасида Имом Моликнинг йўллари кенг тарқалган бўлиб, у ернинг кўпгина уламолари мана шу мазҳабни ушлаган эдилар. Имом Моликни ўз оғизларидан ҳадис эшитган ва уни ривоят қилган шогирдларидан тирик қолганлари Абдуллоҳ ибн Абдулҳакам ва Ашҳаб эдилар.\nШОФЕЪИЙНИНГ ЯНГИ МАЗҲАБЛАРИ\nМисрда Шофеъийнинг маҳоратлари ва сўзга усталиклари ортиб борди. Мисрлик шогирдларига янгича тартибда янги китобларни ёздирдилар. Бу китобларнинг мажмуасини “Ал-Умм” деган китоблари ўз ичига олади. Мана шу мазҳаб Мисрда ижтиҳодлари ўзгариши оқибатида тузилган янги мазҳабдир. Ижтиҳодларини ўзгаришига сабаб, у киши Мисрга келганларида ва у ердаги уламолар билан учрашганларида улардан ўзларидаги Ҳижоз ва Ироқдан эшитган ва кўрган нарсаларига хилоф бўлган ҳадис ва фиқҳни эшитдилар, одат ва ижтимоий ҳолатларини кўрдилар. Шу сабабли кўпгина масалаларда у кишининг ижтиҳодий қарашлари ўзгарди. Бу янги мазҳаб, деб танилди. Бу мазҳабнинг довруғи барча шаҳарларга тарқалди. У кишининг олдига Шомдан, Ямандан, Ироқдан ва бошқа кўплаб шаҳар ва қишлоқлардан одамлар у кишидан фиқҳни ўрганишлик учун, у кишидан ривоят қилиш учун, ўз оғизларидан китобларини эшитиш ва ўрганиш учун кела бошладилар. Шофеъий шу тарзда токи вафот қилгунларига қадар ўзларининг эски жомеъ масжидларида илмларини тарқатишлик билан машғул бўлдилар.\nШофеъий баланд овозда гапирадиган, гапларини чиройли тарзда баён қилиб бера оладиган, аниқ ҳужжат келтира оладиган, мантиқ жиҳатидан кучли киши эдилар. Сахийликда, шижоатда, райъларининг ўткирлигида, фаросатларининг соғломлигида ва чиройли ахлоқда юқори даражага эришган эдилар. Зоҳирий мазҳаби уламоларидан бўлган Довуд аз-Зоҳирий шундай дедилар: “Шофеий (Аллоҳ у кишини раҳмат қилсин) асар ёдлаган ва хабарларни ривоят қилувчи кишилар учун бир чироқ эдилар. Кимда ким, у кишини баёнларининг барортаси билан алоқадор бўлиб қолса (яъни ўрганса) ҳужжатлашадиган кишига айланиб қоларди”.\nРобийъ айтадилар: “Агар Сизлар Шофеъийни кўрганларингизда эди, булар у кишининг китоблари эмас, деган бўлар эдингиз. Аллоҳга қасамки, у кишининг тиллари китобларидан кўра буюкроқ эди, у кишининг гаплари тил соҳасида ҳужжат ҳисобланар эди. Шу сабабли Ибн Ҳожиб ўз китобларида худди тилшунос олимлар: “бу Тамим қабиласининг тили, бу Робиъа қабиласининг тили” деб айтганларидек, бу Шофеъийнинг тили деганлар.\nТилшунослик соҳасида улуғ мартабага эришган ал-Асмаъий ҳам у кишидан Ҳузайлларнинг шеърини ўқиб ўтказдилар. Шофеъий араб насаблари, уларнинг кундалик турмуши ва аҳволлари илми бўйи ҳам юқори мартабага эришган эдилар. У кишини яхшигина шеърлари ҳам бор.\nШОФЕЪИЙ МАЗҲАБИНИНГ ТУЗИЛИШ УСУЛИ\nШофеъийнинг (Аллоҳ у кишини раҳмат қилсин) ижтиҳоддаги бошланғич манбаларини ўзларининг “Ал-Умм” китобларида шундай баён қиладилар: “Асл Қуръон ёки суннатдир. Агар улар бўлмаса, уларга қиёс қилинади. Агар Расуллуллоҳ (с.а.в.) дан ривоят қилинган ҳадисга етишиб қолинса ва у ҳадиснинг исноди ишончли бўлса яна шу ҳадисда тўхталинади. Ижмоъ ёлғиз киши томонидан ривоят қилинган хабардан ва ҳадиснинг зоҳирий маъносидан буюкроқдир. Агар ҳадиснинг маъноси бошқа маънога ҳам эҳтимол туғдирса, зоҳирига яқин бўлган маъно олдинга қўйилишга лойиқроқдир. Агар ҳадисларнинг маънолари бир хил бўлса иснод жиҳатидан ишончлироғи олдинга қўйилишга лойиқдир. Ибн Мусаййиб ривоят қилган “мунқотеъ” (яъни иснодида узилиш бўлган ҳадис) ҳадисдан бошқа “мунқотеъ” ҳадислар ҳужжат қилишга ярамайди. Асл манба бошқа асл манбага қиёс қилинмайди. Асл манбанинг ҳукми ҳақида :“нима учун ва қандай қилиб?” деб сўралмайди, балки фаръ (яъни асл манбадан чиқадиган бўлак) ҳақида: нима учун? деса бўлади. Агар фаръни аслга тўғри қиёс қилинса, демак у тўғри бўлади ва у ҳужжат бўла олади.\nШофеъий ишончли суннатга худди Қуръонга қарагандек назар билан қарайдилар. У иккисига ҳам эргашишликни вожиб деб биладилар. Абу Ҳанифа агар ҳадис оммага балоси тегадиган бўлса уни қабул қилишликда машҳур бўлишлигини шарт қилган бўлсалар, Шофеъий бундай ҳадисда машҳурликни шарт қилмадилар. Молик ҳадисни Мадина аҳолисининг амалига хилоф бўлмаслигини шарт қилган бўлсалар, Шофеъий буни ҳам шарт қилмайди, балки ҳадисда фақат ишончлиликни ва иснодларни узлуксиз бўлишинигина шарт қиладилар. Ишонарли бўлган оҳод ҳадисга амал қилишликни қаттиқ туриб ҳимоя қилдилар. Мана шу ҳимоялари туфайли юқори овозга эга бўлган аҳли ҳадисларнинг олдида катта обрўга эришдилар. Шунинг учун Боғдод аҳолиси у кишини “Носир ас – сунна” (яъни, суннатни ёрдамчиси) деб атадилар. Заъфароний айтадилар: Токи Шофеъий келгунича ҳадис соҳиблари уйқуда ётган эдилар. Шофеъий келиб уларни уйғотганидан кейингина уйқудан уйғондилар. Шу сабабли Шофеъий ўз асридаги катта тоифаларнинг қўллаб-қувватлашига сазовор бўлдилар. Мана шу у кишининг мазҳабларига ёрдам беришлигига ва тарқатилишига катта таъсир кўрсатди.\nШофеъий “мурсал” ҳадислар билан (яъни, тобеъий саҳобийни қолдириб, тўғридан тўғри пайғамбаримиздан ривоят қилган ҳадис) ҳужжат қилмаганлар. Фақатгина ишончлилигига иттифоқ бўлинган Ибн Мусаййибнинг мурсал ҳадисларини ҳужжат қилганлар. Шофеъий мурсал ҳадисларга таъна қилишда биринчи бўлган кишилардандир. Бунда у киши мурсал ҳадислар билан ҳужжат қилган Саурий, Моликий ва Ҳанафий уламоларига қарши турганлар.\nШунингдек, Шофеъий саҳобаларнинг айтган гапларини ҳам ҳужжат қилмаганлар. Чунки у гап саҳобанинг ўз ижтиҳоди бўлиши мумкин, ижтиҳод эса хатодан ҳоли бўлмайди. Шунингдек бирор-бир саҳобийни ёки ундан паст табақадаги кишини ёки бирор-бир шаҳар ёки минтақа аҳолисини тарк қилишлик билан ҳадисга зиён етиб қолмайди, деб санайдилар. Чунки бундай ҳолат эҳтимол ғафлат туфайли ёки ана шу ерини яхши ёдламаганлиги туфайли бўлиши мумкин. Кўпинча саҳобалар масалаларда ижтиҳод қилар, сўнгра ана шу ижтиҳодларига мувофиқ келадиган ҳадисни учратиб қолсалар, бундан хурсанд бўлар, агар ижтиҳодларига хилоф келадиган ҳадисни учратиб қолсалар ижтиҳодларидан қайтар эдилар.\nМоликийлар ва Ҳанафийлар ҳужжат қилган “истеҳсон”ни Шофеъий нафақат тарк қилганлар, балки уни инкор қилганлар ва “Ким истеҳсон қилса, демак у шариат тузибди”, деганлар. Бу тўғрисида “Ибтолул истеҳсон” китобини ҳам ёзганлар. У киши қиёсни ҳам амалда қўлламаганлар, фақатгина иллати ўзгармас бўлганидагина қўллаганлар. Масолиҳ ал-Мурсалани ҳам рад қилганлар. Аҳли Мадинанинг амали билан ҳужжат қилишликни инкор қилганлар ва бу ҳақда “Ал-Умм” китобларида кўп гапларни ёзганлар.\nИмом Шофеъий ҳижозликлар ва ироқликларнинг фиқҳини, бадавий арабларнинг фасоҳатини, ҳужжатларининг кучлилиги, сўзларининг ширинлиги ва чиройли мунозарани ўзларида жамлашлик билан ўз асрининг ёлғиз кишисига айландилар. Шу сабабли одамлар у кишининг йўлларига эргашдилар ва у йўлга муҳаббат қўйдилар ва шунинг оқибатида ҳеч қандай ҳокимнинг қўллаб-қувватлашисиз, ҳеч қандай султоннинг буйруғисиз бу кишининг мазҳаблари тарқаб кетди.\nИмом Шофеий (Аллоҳ у кишини раҳмат қилсин) 204 ҳижрий йилда Мисрда вафот этдилар.\nИМОМ ШОФЕЪИЙНИНГ ЭНГ МАШҲУР ШОГИРДЛАРИ\nИСМОИЛ ИБН ЯҲЁ АЛ-МУЗАНИЙ\nУ киши Абу Иброҳим Исмоил ибн Яҳё ал-Музаний ал-Мисрийдирлар. У киши 175 ҳижрий йилда туғилдилар ва илм талаб қилишлик ва ҳадис ривоят қилишлик билан вояга етдилар. 199 ҳижрий йилда Шофеъий Мисрга келганларида Ал-Музаний у киши билан учрашдилар ва у кишидан фиқҳни ўргандилар, ҳаттоки Шофеъий у кишига: “Ал-Музаний мени мазҳабимнинг ёрдамчисидир”-деб гувоҳлик берганлар. Шунингдек, у кишига Абу Исҳоқ Шерозий ҳам гувоҳлик бериб, шундай деганлар: “У олим, зоҳид, мужтаҳид, кучли ҳужжатлар билан баҳс юритувчи ва маъноларга шўнғигувчи (яъни, сўзларнинг маъноларини чуқур билгувчи) эди”. Шофеъий ал-Музанийни ўз мазҳабларига хилоф тарзда баъзи нарсаларни ихтиёр қилганларини кўрганларидан ке йин у кишини мутлақ мужтаҳид деб эътибор қилганлар. Ал-Музанийнинг Шофеъий мазҳабида мурожаат қилинадиган китобларидан бири “Ал-Мухтасар ас-Сағир” китоби бўлиб, мана шу китоб имом Шофеъийнинг мазҳабларини тарқалишига сабабчи бўлган. Чунки Шофеъий мазҳабидаги кишилар бу китобни қўлдан қўймай ўқиб-ўрганганлар ва унга шарҳ битганлар. У кишининг яна “Ал-Жомеъ ас-Сағир” ва “Ал-Жомеъ ал-Кабир” номли китоблари ҳам бор.\nУмуман олганда Ал-Музаний Имом Шофеъийнинг энг фасоҳатли, заковатли ва маҳоратли шогирдларидан бўлган ва Шофеъий мазҳаби бўйича кўп китоб ёзган, деб эътибор қилинади. Ал-Музаний 264 ҳижрий йилда вафот қилганлар.\nУ киши Абу Яқуб Юсуф ибн Яҳё ал-Бувайтий бўлиб, Мисрнинг юқори қисмидаги Бувайт қишлоғидандирлар. У киши Шофеъийнинг Мисрлик шогирдлари ичида энг каттаси ва у кишидан кейин қолган халифаларидир. Ал-Бувайтий фиқҳни Шофеъийдан ўргандилар, ҳадисларни Шофеъийдан, Абдуллоҳ ибн Ваҳбдан ва бошқалардан ривоят қилганлар. Шофеъий фатво беришликда у кишига суянар эдилар ва бирор масала келиб қолса, у кишига ҳавола қилар эдилар. Ал-Бувайтий Шофеъийнинг ҳаётлик вақтларидаёқ ўзларининг таниқли “Мухтасар” китобларини ёздилар, ҳамда уни Ар-Робиъ ҳузурида Шофеъийга ўқиб бердилар. Шунинг учун ҳам Ал-Бувайтийнинг ҳадисларни Ар-Робиъдан ривоят қилганлари маълум. Шофеъийнинг вафотлари яқинлашганда у кишидан: “Ўзингиздан кейин ўрнингизга кимни қолдириб кетаяпсиз? – деб сўрашганда: “Мени ўрнимга ўтиришга Абу Яқубдан кўра ҳақлироқ ҳеч ким йўқ. Мени шогирдларим ичида ундан кўра олимроқ ҳеч ким йўқ”, деб жавоб берганлар. Мана шундан кейин у киши кўплаб имомларни етиштириб чиқардилар ва улар кўпгина шаҳарларга тарқаб кетишди. Шу тариқа Шофеъийнинг илми тарқаб кетди. Ар-Робиъ айтадилар: “Мен Абу Яқуб ал-Бувайтийдан кўра Аллоҳнинг китобидан ҳужжат олишга қодирроқ бирор кимсани кўрмадим”.\nХалифа Восиқ Биллоҳ даврида ал-Бувайтийни Қуръонни махлуқ демаганлари учун қўл-оёқлари боғланган ҳолатда Боғдодга халифанинг ҳузурига олиб келишди. У кишидан Қуръонни махлуқ деб айтишларини талаб қилишганда, у киши бош тортдилар. Шундан кейин у зотни умрларининг охиригача ҳибсда сақлашди. У киши кечалари билан ухламай, Қуръон тиловат қилар, намоз ўқир, доим лаблари Аллоҳнинг зикри билан қимирлаб турар эди. 231 ҳижрий йилда ҳибсхонада вафот элдилар. Аллоҳ таоло у зотни Ўз раҳматига олсин.\nСтраница 10 из 1665


Исроилда вазирлик лавозимига биринчи марта мусулмон фуқаро - Ғолиб Мужадала тайинланди.\n21 январ 2021, Тошкент вақти: 14:09\nАммо у ҳукуматда қайси вазирликни бошқариши ҳозирча маълум эмас. Исроил бош вазири Эҳуд Олмерт армия радиосига берган интервьюсида бу қарори исроиллик арабларнинг яҳудий давлати фуқаролари эканини чуқурроқ англаб етишига ёрдам беришини айтди. Исроил аҳолисининг 20 фоизини араблар ташкил этади. Аммо улар анча вақтдан бери ўзларига нисбатан иккинчи тоифа фуқаролар сифатида муомала қилинаётганидан шикоят қилиб келмоқда.


Австралияда карантинга қарши намойишлар бўлмоқда (видео) | Qalampir.uz\nАвстралияда карантинга қарши намойишлар бўлмоқда (видео)\nОлам\t21 Сентябрь 22:13 1843\nАвстралиянинг Мельбурн шаҳрида COVID-19 чекловларига қарши фаол митингларн бўлиб ўтди. Намойишчилар полиция ходимларига ҳужум қилди. Бунга жавобан улар махсус қурол-аслаҳалардан фойдаланди. Бу ҳақда “Rambler” нашри ёзмоқда.\nҚайд этилишича, Австралиянинг иккинчи йирик шаҳрида намойишчилар ҳуқуқ-тартибот идоралари ходимларига шиша, тош ва машъала отган. Австралия шаҳарларидаги норозилик намойишлари ҳукуматнинг қаттиқ карантин режимини узайтириш тўғрисидаги қарори билан боғлиқ.\nХусусан, Мельбурнда пандемия бошланганидан бери олтинчи карантин чеклови кучга кирган. Хавфли, янги “дельта” штаммининг тарқалишига йўл қўймаслик мақсадида бутун мамлакат изоляцияга олинган.\nНамойишлар бошланидан аввал, қурилиш объектларининг икки ҳафтага ёпилиши маълум бўлган. Бу эса ўн минглаб одамларни ишсиз ва ўз-ўзидан вақтинча давромадсиз қолдириши мумкин.\nЭслатиб ўтамиз, 18 сентябрь куни ҳам Мельбурнда карантин чекловларига қарши намойишлар бўлиб ўтганди. Ўшанда маҳаллий полиция намойишчиларга қарата кўздан ёш оққизувчи газлардан фойдаланишга мажбур бўлган.\n28 Октябрь 19:02 25293\n28 Октябрь 13:39 22985\n28 Октябрь 08:42 21275


Анъанавий тарзда ўтказиладиган “Апрель илмий конференцияси”да факультет талабалари ўзларининг Ватанимиз ва жаҳон тарихининг турли масалаларига бағишланган илмий мақолалари билан фаол иштирок этадилар. Конференциядан кўзланган мақсад эса, талабаларда илмий-тадқиқот фаолиятига қизиқишларини ошириш, бу борадаги билим ва кўникмаларини шакллантиришдир.\nКонференцияни т.ф.д., профессор Замира Раимовна Ишонходжаева очиб берди ва ўз нутқида конференция мақолалари илмийлик асосида яхши ёзилганини таъкидлади. Тарих фанлари номзоди, доцент Турсун Ўсарович Салимов ҳам мақолалар савиясига юқори баҳо бериб, талабаларга илмий зафарлар тилади.\nМазкур конференцияга мақоламни тайёрлаш асносида ўз билимимни ошириш билан бирга, илмий-тадқиқот соҳасига қизиқишим янада ортди ва ўз олдимга келажакда етук тарихчи бўлиш мақсадини қўйдим, – деди конференция иштирокчиси, 1-курс талабаси Аббос Бойқобилов.\nТалабалар ўз мақолаларини тақдимотлар орқали намойиш этди. Бу эса маърузаларининг қизиқарли бўлишига, конференция ишининг самарали ўтишига ёрдам берди.\nЎзМУ Тарих факультети декани ўринбосари


Mundo Deportivo нашри берган хабарга кўра, Alibaba нинг бу борадаги рақиблари Amazon ва Rakuten‘нинг «Барселона» билан шерикчилик қилиш бўйича қизиқишлари пасайган. Мазкур масала яқин бир ҳафта ичида ҳал бўлиши кутилмоқда.\nАмалдаги ҳомий Qatar Airways жамоанинг ҳамкори сифатида 2021 йилга қадар қолиши лозим. Бироқ компания номи жамоа либосидан ўрин олмайди. Қатарликлар «Камп Ноу» стадионига ўз номини бериш бўйича музокаралар олиб бориши мумкин.\nБарселона Alibaba Group


Жиззахда ЎзМУ филиали ташкил этилди - Уч илдиз\nЎзбекистон Республикаси Вазирлар Маҳкамасининг 2019 йил 5 июлдаги\n563-сонли қарори билан Жиззах шаҳрида Мирзо Улуғбек номидаги Ўзбекистон Миллий университетининг филиали ташкил этилди, деб хабар бермоқда Олий ва ўрта махсус таълим вазирлиги матбуот хизмати.\nФилиалда қуйидаги ва бошқа эҳтиёж юқори бўлган таълим йўналишлари бўйича юқори малакали кадрлар тайёрланади:\n– математика ва табиий фанлар;\nФилиал хорижий давлатларнинг етакчи ОТМлари билан, жумладан, психология соҳасида Россия Федерациясининг етакчи ОТМлари билан ҳамкорликда қўшма дастурлар асосида малакали кадрлар тайёрлайди.\n2019/2020 ўқув йилида Филиалга давлат буюртмаси асосида ўқишга қабул қилиш параметрлари Ўзбекистон Республикаси таълим муассасаларига қабул қилиш бўйича давлат комиссиясининг қарори билан тасдиқланади.\n2020/2021 ўқув йилидан бошлаб талабаларни қабул қилиш сони белгиланган тартибда ҳар йили тасдиқланадиган республика олий таълим муассасаларига ўқишга қабул қилиш квоталаридан келиб чиққан ҳолда белгиланади.\nБўлғуси зиёлиларга адаб илми зарур\nNext story ЎзМУдан таралган нур\nPrevious story Мени Семиз дейдилар…ми?


ЎзА - “Форбс” Россиянинг энг бой 10 нафар миллиардерини эълон қилди\n“Форбс” Россиянинг энг бой 10 нафар миллиардерини эълон қилди\n“Forbes” журнали Россиянинг 2019 йил давомида активлар сотуви ва дивидендлар орқали энг кўп даромад олган ўн миллиардери номини аниқлади. Уларнинг бир йилдаги фойдаси жами 15 миллиард долларни ташкил этган.\n"Биз доим аниқлайдиган энг бой бизнесменларнинг мавжуд активлари қиймати ва якуний сумма асосидаги анъанавий рейтинг, қайсидир маънода "виртуал рақамлар"ни келтириб чиқаради. Бу сафар биз вазиятга реал баҳо беришни маъқул кўрдик, аниқроғи миллиардерларнинг ўз активларини сотиш ёки дивидендлар орқали топган даромади - "нақд" пулларни ҳисобладик. Баҳоланган даромад, бу - ялпи даромад, яъни “gross”. Чалкашликдан ёки солиқ ставкаларидаги фарқдан қочиш учун солиқларни, кредитларга хизмат кўрсатиш учун сарфланадиган маблағларни ва турли-туман комиссия йиғимларини ҳисобламадик", - дейилади ҳисоботда.\nБу йил рўйхатга уч янги ном қўшилди – “Badoo” онлайн-танишув сервис хизмати асосчиси Андрей Андреев, бизнесмен Аркадий Ротенберг ва "Новатэк" асосчиси ва бошқаруви раиси ҳамда "Сибур" компанияси эгаларидан бири Леонид Михельсон.\nМиллиардерлар ичида 1-ўринни йил давомида энг кўп фойда олган Андреев банд этди. Унинг даромадлари манбаси “Magic Lab” холдинги (“Badoo”, “Bumble”, “Chappy” ва “Lumen” онлайн-танишув сервис хизматларини бирлаштиради)даги улушини сотишдан шаклланди. Иккинчи ўрин бир йил аввалгидек “Brooklyn Nets” баскетбол клубининг 51 фоиз акцияси сотувидан наф кўрган "Онэксим" гуруҳи президенти ва эгаси Михаил Прохоров эгаллади.\nУчинчи ўринда "Норникель"нинг асосий эгаси ва раҳбари Владимир Потанин. Унинг даромади компания томонидан тўланган дивидендлар миқдори кескин ўсиши натижасида кўпайди.\nНЛМК асосий хўжайини ва директорлар кенгаши раиси Владимир Лисин бу сафар дивидендлар ҳисобидан шаклланадиган даромади миқдорининг ўсиши олдинги йилга нисбатан бироз сусайгани сабабли, учинчи ўриндан бир поғона пастга, тўртинчи ўринга сурилди. Бешинчи ўринда жуда йирик актив - Керченск кўприги қурилишининг бош пудратчиси ҳисобланган "Стройгазмонтаж"ни сотган бизнесмен Аркадий Ротенберг.\nРейтингдан, шунингдек "Северсталь"нинг асосий эгаси ва директорлар кенгаши раиси Алексей Мордашов, “Evraz”нинг асосий акционери Роман Абрамович, "Лукойл" раҳбари ва эгаларидан бири Вагит Алекперов, "Новатэк" асосчиси ва бошқаруви раиси ҳамда "Сибур" компанияси эгаларидан бири Леонид Михельсон ҳам ўрин олган. Ўнликни, худди бир йил олдингидек бизнесмен Сулейман Керимов якунлаган.\n"Лисин, Потанин, Мордашов ва Алекперовнинг даромади, аввало, ўз компанияларида юқори дивидендлар тўланиши билан боғлиқ. Михаил Прохоров, 2017-2019 йиллардаги каби активларини сотишда давом этяпти. Роман Абрамович ва Сулейман Керимов ўзларига тегишли корхоналардан олинган дивидендлар туфайли ва акцияларни сотиш эвазига бойиган", - деб ёзган журнал.\nНашр аниқлик киритишича, даромадларни баҳолашда 2019 йил 8 февралдан 2020 йил 18 мартгача бўлган давр таҳлил қилинган. Рақамлар солиқлар чегирилмасдан олдин қайд этилган. Миллиардерларнинг шахсий мулкларини сотишдан олган даромадлари ҳисобга олинмаган.


Эзгуликдан яшнаган замин\nМамлакатимизда кўкаламзорлаштириш ва ободонлаштириш ишлари қизғин давом этмоқда.\nШу кунларда республикамизнинг қайси бир гўшасига борманг, қизғин иш устидан чиқасиз. Зотан, яқинда эълон қилинган “2015 йилги Наврўз умумхалқ байрамига тайёргарлик кўриш ва уни ўтказиш тўғрисида”ги қарорда янги деҳқончилик мавсумининг бошланиши ҳисобланган Наврўз фаслида ҳашарлар, кенг кўламдаги ободончилик ва кўкаламзорлаштириш ишларини ташкил этиш бўйича аниқ вазифалар белгилаб берилган.\nМаҳаллалар, шаҳар ва қишлоқларимизда ўтказилаётган бундай тадбирларда ҳудудларга манзарали ва мевали дарахтлар, анвойи гуллар кўчатларини экишга алоҳида эътибор қаратилаяпти. Бу бежиз эмас, албатта. Қуёш ҳамал буржига оғаётган ҳозирги пайтда ўтқазилган ниҳол бехато униб чиқса, ерга сепилган уруғ тезда туп қўйиб, бўй чўзади. Халқимиз “Ҳамал кирди, амал кирди”, дейишининг боиси шунда.\nАслида, кўчат экиб, боғ яратиш — халқимизга хос эзгу фазилат. Миллий удумларимизга кўра, оилада ўғил фарзанд туғилса, унга атаб ниҳол қадалади. Бунда нуроний кишилар доимо бош-қош бўладилар. Шу маънода, Кексаларни эъзозлаш йилида ушбу азалий анъана янада кенг кўлам касб этиб, янгича маъно-мазмун билан бойийди, десак, муболаға бўлмайди.\nЎзбекистон Республикаси Қишлоқ ва сув хўжалиги вазирлиги Ўрмон хўжалиги бош бошқармасидан маълум қилишларича, мамлакатимизда 2015 йилнинг баҳор мавсумида 144 миллион 500 минг туп дарахт кўчати ва қаламчалари ўтқазиш кўзда тутилган. Шу мақсадда 70 дан ортиқ турдаги мевали, манзарали дарахтлар ҳамда гул кўчатлари тайёрлаб қўйилгани кўкаламзорлаштириш ишларининг жадал кечишини таъминламоқда.\n— Жойларда боғ ва яшил майдонлар яратиш, маҳалла ва тураржойларни ободонлаштириш чоғида ҳар бир ҳудуднинг тупроқ-иқлим шароити инобатга олинган ҳолда, шунга мос дарахт ва бута навларини экишга катта аҳамият берилмоқда, — дейди Ўрмон хўжалиги бош бошқармасининг бўлим бошлиғи Ҳожимурод Толипов. — Мисол учун, қисман шўрланган ёки шўрланишга мойил ерларда кўктерак, қоратол, жийда, қайрағоч, заранг, шумтол, акация, япон софораси, тут, наъматак каби дарахт ва буталар ниҳолларини ўтқазиш тавсия этилса, тоғли ва тоғолди ҳудудларда арча, ёнғоқ, бодом, писта сингари мевали ҳамда манзарали, шаҳарларда эса турли мевали дарахтлар билан бир қаторда, кўркам қиёфа касб этиб ўсувчи дарахтлар, чиройли гуллайдиган буталар кўчатларини экиш мақсадга мувофиқдир.\nТаъкидлаш керакки, ўсимлик дунёси фақат ис газини ютиб, уни тоза кислородга айлантириб бериши билангина қадрланмайди. Айни пайтда у гўзаллик, ризқ-насиба манбаи, айниқса, “яшил дорихона” сифатида ҳам аҳамиятлидир. Шунинг учун кейинги йилларда ниҳолларни экишда ландшафт дизайнини яратишга устуворлик берилаяпти. Яъни ҳар бир туп дарахт ёки бута теварак-атрофдаги бино ва иншоотлар кўринишига уйғунлашиб, яхлит манзара касб этиши керак. Бундан ташқари, у атмосфера ҳавосини тозалаш, шовқин-суронни камайтириш, шифобахш хусусиятларга эга бўлса, айни муддао.\nБу йилги мавсумда экиладиган қарийб 52 миллион туп манзарали дарахт ва буталар кўчати ана шу талабларга тўла мос келади. Айниқса, лола дарахти — улар орасида энг кўркам ва ўзгача жозибали. Бу дарахт баланд бўлиб ўсиши, худди лолани эслатувчи камалакранг тусдаги гуллари билан барчани мафтун этади. Аммо унинг кўчатини етиштириш осон эмас. Чунки мазкур наботот намунаси, асосан, уруғидан кўпаяди.\nЮртимизда бу ноёб тур аллақачон иқлим шароитимизга мослаштирилгани, ҳатто, кўчатчилиги йўлга қўйилгани таҳсинга лойиқ. Айни пайтда экишга тахт қилиб қўйилган 5,6 минг туп ушбу дарахт ниҳоли маҳалла ва шаҳарларимизда ўтқазилиб, ҳадемай, ҳудудларга янада орасталик бахш этади.\nКаштан ҳам лола дарахти сингари ўта фусункор. Унинг гуллаш даврини ақалли бир бора кўрган киши буни яхши билади, албатта. Шамларни эслатувчи ранго-ранг гуллари бамисоли нурлари порлаб турган улкан қандилни эслатади.\nКаштан дарахти кўчалар, сайилгоҳ ва турли истироҳат боғларига экиш учун қулай бўлиб, гуруҳлаб, қаторлаб, айниқса, кўкаламзор ялангликка якка ҳолда ўтқазилганда жуда гўзал манзара беради. У 200-300 йилгача яшаши, бизнинг шароитда эса зараркунандалар билан -деярли зарарланмаслиги эътиборга моликдир. Тана илдизи ҳамда ён илдизлари мустаҳкамлиги туфайли кучли шамол эсадиган ҳудудларда ҳам бемалол ўсаверади.\nКаштан дарахтининг ёғочи ўймакорлик санъати учун муҳим хом ашё, мевалари чорва -моллари учун тўйимли озуқадир. Уруғидан техник ҳамда полиграфия елими тайёрлашда фойдаланилади. Каштаннинг шу каби хусусиятлари инобатга олиниб, жорий йилда 311 минг туп кўчати экилиши кўзда тутилмоқда. Шунингдек, 32 минг туп Қрим қарағайи, 7,5 миллион туп мевали, 10 миллион туп тез ўсувчи манзарали дарахт, 3,6 миллион туп тут кўчати ҳам тайёрланди.\n— Юртимиз аҳолиси, фермер хўжаликлари, кичик бизнес субъектлари ва бошқа ташкилотларнинг мевали ҳамда манзарали дарахт кўчатларига бўлган эҳтиёжини таъминлаш мақсадида институтимиз томонидан 4 миллион 656 минг туп ниҳол етиштирилди, — дейди М. Мирзаев номидаги Боғдорчилик, узумчилик ва виночилик илмий тадқиқот институти директори Шермуҳаммад Юсупов. — Улар олимларимизнинг кўп йиллик изланишлари натижасида яратилган серҳосил, касаллик ва зараркунандаларга чидамли навларга мансуб эканлиги билан диққатга сазовор. Масалан, интенсив боғлар учун 2 минг туп пакана олма ҳамда маҳаллий боғлар учун 2,3 миллион туп ўрик, шафтоли, олхўри, олча ва гилос кўчатлари тайёрланган. Бундан ташқари, ёнғоқ ва бодомнинг 70 минг туп, хурмо, анор, анжир, чилонжийда каби субтропик дарахтларнинг 57 минг туп ниҳоли тайёрланди.\nИнститут ва унинг вилоятлардаги тармоқларида салкам 6 миллион туп ток кўчати ҳам етиштирилди. Шундан 3 миллион 263 минг тупи хўраки, 908,6 минг тупи кишмишбоп, қолганлари эса саноатбопдир.\n— Боғбон фермерларимиз баҳорнинг ҳар бир кунидан унумли фойдаланиб, агротехника тадбирларини ўз вақтида, сифатли қилиб ўтказишса, мўл ҳосилга мустаҳкам замин қўйган бўлишади, — дейди институтнинг бўлим бошлиғи Ўткир Набиев. — Хусусан, айни пайтда дарахтларга шакл бериш, буташ ишларини якунлаб, қатор ораларини ҳайдаш, суғориш учун эгатлар олиш, дарахтлар тагини ағдариб, юмшатиш зарур. Қиш мавсумининг нисбатан илиқ келганлигини инобатга олган ҳолда, зараркунанда ва ҳашаротларга қарши кураш тадбирлари ҳам диққат-эътибордан қочирилмагани маъқул. Янги ташкил этилган боғларда қатор ораларига кўкатлар, сабзавот экинлари ва картошка экилиб, парваришланса, пировардида бу соҳибкорларга қўшимча даромад бўлса, халқимиз дастурхонига файз бағишлайди.\nБу каби кенг кўламли ободонлаштириш ва кўкаламзорлаштириш ишлари туфайли юртимиз қишлоқлари боғ-роғларга, шаҳарлари яшилликка бурканмоқда. Ҳозирги кунда пойтахтимиз ҳудудининг 30 фоизи дов-дарахтлар билан қуюқ қоплангани ана шундай дейишимиз учун асос бўла олади. Ваҳолонки, Жаҳон соғлиқни сақлаш ташкилотининг меъёрларига кўра, ушбу кўрсаткич 15-20 фоизни ташкил этиши кифоя, аслида.\nҚут-барака, ободлик ва фаровонлик рамзига айланган ажиб боғлар юртдошларимизнинг меҳнати маҳсули бўлиб, уларнинг меҳридан кун сайин яшнайверади. Зеро, “Яхшидан боғ -қолади” деб шунга айтишади-да!\nМазкур рукндаги бошқа мақолалар: « Менинг бахтим\tЯнгиланиш, яшариш ва эзгулик айёми »


МАШАҚҚАТЛИ КАСБНИНГ ТОТЛИ ОНЛАРИ МУБОРАК БЎЛСИН, АЗИЗ УСТОЗЛАР!\nКасблар ичида шундай бир улуғ касб бор-ки, у доимо халқимиз ардоғида. Булар бизнинг азиз ва мўътабар бўлган табаррук ўқитувчиларимиздир. Улар касби нечоғлик захматли бўлмасин, аммо бу каби шарафли касб эгалари доимо фидойи бўлиб, доимо эзгу иш билан бардавомдирлар.\nЯқинда табаррук устозларимизнинг байрамларини нишонлаймиз ва уларни табрикламоққа, олқишлаш учун ҳузурларига шошамиз… Барчамизнинг суюкли устозларимизга касб байрамингиз муборак бўлсин, деймиз!\nУстоз! Бу сўз қанчалар жарангдор бўлмасин, унинг замирида шунчалик залворли меҳнат, тоғдек матонат, чексиз муҳаббат ва фидойилик мужассам.\nҲа, устоз мисли ёниб турган шамга қиёс. Ўзи ёниб, атрофга нуру зиё сочади. Бошқалар ана шу нурдан баҳраманд бўлади. Шу сабаб, ҳар бир инсон ёшидан, мавқеидан, даражасидан қатъий назар, сабоқ берган устоз-мураббийси олдида мудом таъзимда. Ҳазрат Навоий айтганларидек, Ҳақ йўлида бизга минг ранжу қийинчилик билан сабоқ берган муаллимларнинг машаққатли меҳнатлари ҳақини ҳеч бир бойлик ёки ганжина билан ўлчаб бўлмайди. Уларнинг меҳнатлари беқиёс ва беназирдир.\nБугун юртимиздаги кўпгина таълим муассасалари қатори республикамизнинг нуфузли олий таълим даргоҳларидан бири ҳисобланувчи Ўзбекистон давлат жаҳон тиллари университетида ҳам байрам муносабати билан университетда фаолият юритаётган барча профессор-ўқитувчилар жамоаси иштирокида “Таъзим Сизга, Устозлар!” номли бадиий кеча бўлиб ўтди.\nТадбир аввалида ўқув юрти раҳбарияти томонидан барча машаққатли касб эгаларига фахрий ёрлиқлар ва табрикномалар топширилди.\nСўнг шўх-шодон куй-қўшиқларга бой байрам дастури қатнашчиларга кўтаринки кайфият улашди.


14 ёшли қизини зўрлаган отага нисбатан жиноий иш очилди | Ўзбекистон ва жахон янгиликлари\n14 ёшли қизини зўрлаган отага нисбатан жиноий иш очилди\nДунё Бугун 10:42 0\nҚирғизистоннинг Узген туманида истиқомат қилувчи 14 ёшли ҳомиладор қизнинг отасига нисбатан жиноий иш қўзғатилди. Бу ҳақда Sputnik Қирғизистон Ўш вилояти ИИБсига асосан хабар қилди.\nХабарда айтилишича, ота қизига нисбатан зўрлаш ҳатти-ҳаракатларини содир этганлигини тан олди.\nБундан аввал ҳуқуқ-тартибот органлари томонидан ўтказилган рейд давомида Қирғизистоннинг Узген туманида 7-синф ўқувчиси ҳомиладор эканлиги аниқланди. Ушбу ваҳший зўровонлик ҳаракатларини содир этишда қизнинг 47 ёшли отаси гумон қилинади.\n“Қизнинг онаси 2013 йилда вафот этган. У икки укаси ва иккинчи гуруҳ ногирони бўлган отаси билан яшаган. Ота ҳуқуқ-тартибот орган ходимларига қизи билан бир неча марта жинсий алоқа қилганлигини тан олди. Ҳозирда қизнинг олти ойлик ҳомиласи борлиги аниқланди”, – деб маълум қилишди ички ишлар бошқармасида.\nУшбу ҳолат юзасидан жиноий иш қўзғатилди. Гумонланувчи вақтинча сақлаш изоляторига жойлаштирилди. Дастлабки маълумотларга қараганда, ушбу кишида руҳий касаллик аломатлари бор. Тегишли экспертиза тайёрланмоқда.\nҲомиладор мактаб ўқувчиси ва унинг укалари қариндошлар назорати остига олинди. Уларнинг келгуси тақдирини махсус комиссия ҳал қилади.\nNike фирмаси пойабзал товонидаги «Аллоҳ» ёзуви туфайли мусулмонлар ғазабига учради (фото)\nФарғона каналининг ёнидан 3 метрли бўғма илон топилди\n30 январь 9:09\nҚозоғистон ИИВ ўзбекистонликлар билан бўлган шавқатсиз видео бўйича изоҳ берди\n29 январь 8:17\nПодмосковьеда икки ўзбекистонлик ҳалок бўлди\n15 январь 15:29\nРоссия Қора денгизга кирган АҚШ кемасини кузатмоқда\n8 январь 7:43\nПутин Янги йил байрамида нима билан банд бўлишини маълум қилди\n1 январь 1:07\n26 декабрь 18:38\n26 декабрь 15:50


Шавкат Мирзиёев V Осиё ўйинлари очилиш маросимида иштирок этди » Ўзбекистон янгиликлари – Zamin.uz\n18 сентябрь 2017, 11:13\nАввалроқ, Ўзбекистон Республикаси Президенти Шавкат Мирзиёев Туркманистон президенти Гурбангули Бердимуҳамедовнинг таклифига биноан 17 сентябрь куни Туркманистонга жўнаб кетгани ҳақида хабар берган эдик.\nАшхобод халқаро аэропортида олий мартабали меҳмонни Туркманистон Республикаси Вазирлар Маҳкамаси раиси ўринбосари Есинмират Оразгелдиев кутиб олган эди.\nЎзбекистон Республикаси Президенти Шавкат Мирзиёев кеча, 17 сентябрь куни Туркманистон пойтахти Ашхобод шаҳрида ўтказилаётган Ёпиқ иншоотларда ва жанг санъатлари бўйича V Осиё ўйинларининг очилиш маросимида иштирок этди.\nЎзА хабарига кўра, Шавкат Мирзиёев Ашхобод Олимпия стадионига ташриф буюрди. 45 минг томошабинга мўлжалланган иншоотга кўплаб мамлакатлардан келган давлат ва ҳукумат раҳбарлари, Осиё олимпия кенгаши раҳбарияти, фахрий меҳмонлар, минглаб спорт ишқибозлари тўпланди.\nУшбу тадбирнинг очилиш маросимида Туркманистон президенти Гурбангули Бердимуҳамедов Осиё ўйинларини расман очиқ деб эълон қилди.\nУндан сўнг, Осиё олимпия кенгаши президенти Шайх Аҳмад ал-Фаҳад ас-Сабоҳ сўзга чиқиб, йиғилганларни спорт байрами билан табриклади.\nЁпиқ иншоотларда ва жанг санъатлари бўйича V Осиё ўйинларида 60 дан ортиқ мамлакатдан спортчилар иштирок этиши айтиб ўтилди.\nЎзбекистон Республикаси Давлат байроғини оғир атлетика бўйича жаҳон чемпионати кумуш медали соҳиби Улуғбек Алимов олиб чиқди.\nМаълумот учун, Ўзбекистон делегацияси таркибида 189 спортчи бўлиб, улар спортнинг 20 тури бўйича Ўзбекистон шарафини ҳимоя қилади.\nЯнгиликлар » Спорт » Шавкат Мирзиёев V Осиё ўйинлари очилиш маросимида иштирок этди\n21:34 Ўзбекистон терма жамоаси Россияда йиғин ўтказади


ДСҚ ютуқли чек ўйинлари иштирокчилари диққатига!\nЮтуқли чек ўйинлари ўтказиш тартибига ўзгартиришлар киритилди.\nАдолатлилик ва шаффофлик тамойилларига асосланган ҳолда Давлат солиқ қўмитаси ютуқли чек ўйинларини ўтказиш тартибига бир қатор ўзгартиришлар киритилди.\nМақсад – шаффофлик ва адолатлиликни таъминлаган ҳолда онлайн НКМ ёки виртуал касса чекларни рўйхатдан ўтказиш жараёнини соддалаштириш.\nҚоидаларга риоя қилинг, албатта чекнинг асл нусхасини бутун ҳолатда сақланг – регламентга кўра, мукофот эгасига шахсини тасдиқловчи ҳужжат билан бутун ҳолатдаги, яроқсиз бўлмаган чек тақдим этилгандан кейин берилади.\n- Ҳар бир фойдаланувчига битта савдо нуқтаси учун кунлик рўйхатга олиш лимити белгиланди. Энди битта иштирокчи бир кунда битта савдо шохобчасининг фақат 2 та чекини рўйхатдан ўтказиш ҳуқуқига эга. Бунда рўйхатдан ўтказиладиган чекларнинг умумий сони чекланмаган.\n- Ютуқли ўйинларда иштирок этиш учун рўйхатдан ўтказиладиган чек учун харид нархининг минимал чегараси белгиланди. Бу шуни англатадики, агар харид 1000 сўм ва ундан ортиқ суммада амалга оширилган бўлса, чек рўйхатдан ўтказилади.\n- Чек аввалдан рўйхатдан ўтказилган бўлса, алоқа рақами кўрсатилади. Энди истеъмолчи чекни сканер қилиб ва рўйхатдан ўтказиб (SOLIQ иловасида ҳам, SMSдан фойдаланганда ҳам) ушбу чекка алоқадор телефон рақамини кўради.\n- Техник муаммоларни тезда ҳал қилиш. Aгар рўйхатдан ўтказиш билан боғлиқ муаммолар юзага келса, масалан, истеъмолчи чек олдиндан рўйхатдан ўтганлиги тўғрисида маълумот олса, у ютуқли ўйинларнинг навбатдаги тиражигача @DSQ_Pressa'да мурожаат қолдириши керак. Ишчи гуруҳи мурожаатни ўрганиб чиқади.\n- Мақсадли ёндашув. Ютуқли чек ўйинларининг оммавийлиги ва иштирокчилар сонининг ортиб боришини ҳисобга олган ҳолда, ДСҚда ютуқли ўйинда иштирок этувчи фуқаролар мурожаатларига зудлик билан жавоб бериш учун Солиқ соҳасида ҳуқуқбузарликлар профилактикаси бошқармаси ва "Янги технологиялар" ИАМ мутахассисларидан иборат ишчи гуруҳи ташкил этилди.\n- Қайта алоқа. Ютуқли чек ўйинлари билан боғлиқ бўлган барча саволлар бўйича Call-марказнинг 1198 қисқа рақамига мурожаат қилиш мумкин. Ютуқли чек ўйинлари ҳақидаги барча маълумотлар ДСҚ расмий веб-сайти – soliq.uz'да, шунингдек солиқ хизматининг ижтимоий тармоқлардаги саҳифаларида мавжуд.


World Medicine Uzbekistan - КЛАВОМЕД\nАмоксициллин/клавулон кислотаси 156,25 мг (125 мг/31,25 мг) 5 мл суспензияда\n- Юқори нафас йўлларининг ва ЛОР-аъзоларининг инфекциялари (ўткир ва сурункали синусит, ўткир ва сурункали ўрта отит, тонзиллофарингит, ўткир ва сурункали бронхит ва пневмония);\n- Сийдик-чиқариш йўлларининг инфекциялари (шу жумладан цистит, уретрит, пиелонефрит);\n- Суяклар ва бўғимларнинг инфекцияларини (шу жумладан сурункали остеомиелит);\n- Тери ва юмшоқ тўқималарнинг инфекциялари (жарохат инфекцияси, флегмона);\n- Ўт-сафро чиқариш йўлларининг инфекциялари (холецистит, холангит);\n- Жинсий йўл билан юқадиган касалликлар (гонорея, шанкроид);\n- Одонтоген инфекциялари;\n- Жаррохлик аралашувларида инфекцияни олдини олиш.\nЯнги туғилган чақалоқлар ва 3 ойликкача бўлган болалар учун стандарт доза кг тана вазнига суткада 30 мг, амоксициллинни 2 қабулга бўлинган ташкил қилади.\nБоланинг ёши ва тана вазни\nБолалар 10-12 ёш тана вазни 29-31 кг\n15 млдан кунига 3 марта\nБолалар 6-9 ёш тана вазни 19-28 кг\n10 млдан кунига 3 марта\nБолалар 1-5 ёш тана вазни 10-18 кг\n5 млдан кунига 3 марта\n3 ойликдан- 1ёшгача: тана вазни 5-9 кг\n2,5 млдан кунига 3 марта\n2,5 млдан кунига 1-2 марта\nКлавомед супензия тайёрлаш учун кукун 100 мл флаконда.\nКлавомед амоксициллин - кенг доирали антибактериал фаолликка эга яримсинтетик пенициллин ва b-лактамазаларнинг қайтмас ингибитори клавулан кислотасининг мажмуасидир.Клавулан кислотаси кўрсатилган ферментлар билан барқарор фаолсизлантирилган комплекс ҳосил қилади ва амоксициллиннинг антибактериал фаоллигини, хам асосий қўзғатувчилар ва копатогенлар, хам шартли патоген микроорганизмлар томонидан b-лактамазаларни ишлаб чиқарилиши оқибатида йўқотишдан ҳимоя қилади. Клавулан кислотасининг ўзи кучсиз антибактериал фаолликка эга. Амоксициллин кенг антибактериал таъсир доирасига эга. Амоксициллинга чидамли штаммларга нисбатан ҳам, b-лактамаза ишлаб чиқарадиган штаммларга нисбатан ҳам фаол. Амоксициллин ва клавулан кислотасининг асосий фармакокинетик параметрлари ўхшаш. Иккала компонент хам ичга қабул қилингандан сўнг яхши сўрилади; овқат қабул қилиш сўрилиш даражасига таъсир қилмайди.\nСариқлик ёки анамнездаги препаратни қўллаш фонида жигар фаолиятининг бузилиши;\nβ-лактам антибиотикларга (шу жумладан пенициллинларга ва цефалоспоринларга) юқори сезувчанлик; инфекцион мононуклеоз.\nКўпчилик ҳолларда ножўя таъсирлар кучсиз ифодаланади ва ўткинчидир.\nПробенецид амоксициллиннинг зардобдаги концентрациясини ошириб, чиқарилишини пасайтиради. Аллопуринол билан бирга буюрилиши тери тошмалари (экзантемалар) ни пайдо бўлиши тез-тезлигини оширади. Клавомед айрим ҳолларда протромбин вақтини узайтириши мумкин, шунинг учун антикоагулянтлар ва Клавомедни бир вақтда буюришда эҳтиёткорликка риоя қилиш керак. Антибиотикларнинг перорал контрацептивларнинг самарадорлигини пасайтириши кўрсатилган. Пробенецидамоксициллиннинг зардобдаги концентрациясини ошириб, чиқарилишини пасайтиради.\nАллергик реакциялари бўлган пациентларга эҳтиёткорлик билан буюрилади. Клавомед билан давомли даволаш вақтида буйраклар, жигар фаолиятини, қон яратилишини вақти-вақти билан назорат қилиш тавсия этилади. Жигар фаолиятининг бузилишлари бўлган пациентларда Клавомедни эҳтиёткорлик билан қўллаш лозим. Препаратни ҳомиладорлик вақтида агарда она учун кутилаётган фойда ҳомила ёки бола учун бўладиган хавфдан устун бўлганида буюриш мумкин. Экспериментал текширишларда препаратнинг тератоген таъсири аниқланмаган.


ЎзА - “Афанди” ва “Алдар кўса”лар...\n10.02.2018 13:35 Чоп этиш версияси\nКўргазмада рассомнинг ҳажвий ҳикоя ва латифаларга ишланган 44 га яқин иллиюстрациялар ҳамда 100 дан ортиқ шаржлари (ҳазил сурат) намойиш қилинди. Картиналарда асрлар оша латифа ва ҳангомаларда яшаб келаётган Насриддин афанди, Алдар кўса каби ўзбек, турк, эрон, озарбайжон ва қозоқ ҳалқларининг қаҳрамонлари маҳорат билан ишланган. Рангли қаламлар ва акварелда акс эттирилган бу сиймоларни нафақат катталар, балки болажонлар ҳам қизиқиш билан томоша қилаётир.\nЎзбекистон Бадиий ижодкорлар уюшмаси аъзоси Ҳ.Содиқовнинг ижодий ишлари нафақат мамлакатимизда, балки, чет элларда ҳам, жумладан, Жанубий Корея, Португалия, Кипр, Туркия, АҚШ, Хитой, Испания, Гонгконг, Япония, Россия каби давлатлардаги шахсий коллекцияларда сақланиб келмоқда.\nМазкур кўргазма жорий йилнинг 23 февралигача давом этади.\nГулноза Бобоева, Оқил Ғуломов (сурат),ЎзА


01 декабр 2020, Тошкент вақти: 08:41\nЎзбекистонда ҳусусий бандлик агентликлари хизматлар учун тўловларни иш қидираётган шахслардан эмас, балки иш берувчидан ундиради. Қонунга киритилган бу меъёр келаси ойдан кучга киради.\nУшбу меъёр хусусий бандлик агентликлари ишга жойлаштириш учун одамлардан 100 фоиз тўловни ундириб, ваъдасини бажармагани билан боғлиқ ўнлаб можаролар ортидан қабул қилинган.\n2018 йил 16 октябрда қабул қилинган "Хусусий бандлик агентликлари тўғрисида"ги қонуннинг 13-моддаси, 2-қисмига киритилган "ишга жойлаштириш бўйича кўрсатилган хизматлар учун фуқаролардан ҳақ ундиришга йўл қўйилмаслиги шарт" деган меъёр хусусий бандлик агентликлари эгаларининг қаттиқ норозилигига сабаб бўлмоқда.\nТошкентда фаолият юритаётган хусусий бандлик агентлиги раҳбарларидан бири 20 октябрда Озодлик билан суҳбатда қонунга киритилган ўзгартишга ўз эътирозини шундай ифодалади:\n"Бир-икки фирибгарнинг дастидан деярли ҳамма хусусий бандлик агентликлари барбод бўлиш ёқасига келиб қолган. Чунки, мана бу қонун кучга кирса ҳаммамиз тамом бўламиз. Бизни ҳар томондан бурчакка қисиб қўйишди. Шу пайтгача ҳамма ҳаражатлар пулини фуқаронинг ўзи тўларди. Шунча ҳаражат - ҳужжат таёрланади, почта ҳаражатлари, таржимон, ҳужжатларни легаллаштириш бор. Буларнинг ҳаммаси иш қидирувчидан олинган пулдан тўлаб келинган. Жанубий Корея, Россиядаги ҳамкорлар арзон ўзбек ишчиси учун бизга пул тўламайди. Бизга пул тўламаса ҳам рози бўлиб келганмиз. Ҳозир Бирлашган Араб Амирликлари билан сўзлашув қиляпмиз, улар ҳам бандлик агентлигига ҳақ тўлашга рози бўлмаяпти".\n2018 йил 16 сентябрда қабул қилинган "Хусусий бандлик агентликлари тўғрисида"ги қонунга киритилган ўзгартишлар 14 ноябрдан кучга киради.\nЎзбекистонда ҳусусий бандлик агентликлари норозилигига сабаб бўлаётган яна бир жиҳат фаолият учун лицензия олинганда заҳира жамғармаси миқдорининг тўрт баравар оширилганидир.\nБухородаги "Global" ҳусусий бандлик агентлигининг юристи Шариф Обиджонов бекор қилинган лицензиясини тиклаш учун заҳира жамғармасига 2 миллиард сўм қўйишга мажбур бўлишларини айтади.\n"Шу пайтгача заҳира пули 50 минг доллар атрофида эди. Қонунга киритилган ўзгаришларга кўра, бу тўрт баравар ошяпти. 2 миллиард сўм бўляпти. Бандлик вазирлигидагилар айтяптики, агар можароли вазият юзага келса, фуқароларга шу жамғарма ҳисобидан пул қайтариб берилар экан. Лекин, биз хизмат учун фуқаролардан ҳақ олмасак қандай можаро юзага келиши мумкин? ", - дейди Шариф Обиджонов.\n"Бундан буён иш қидираётганларнинг алданишига йўл қўйилмайди"\nБандлик ва меҳнат муносабатлари вазирлиги расмийларига кўра, қонунга киритилган ўзгаришлар фуқароларнинг бандлик агентликлари ва иш берувчиларга алданиб қолиши ва фирибгарлик олдини олиш мақсадида қабул қилинган.\nВазирликка кўра, сўнгги 18 ой ичида Ўзбекистонда рўйхатга олинган 103та хусусий бандлик агентлигидан 50 тасининг лицензияси бекор қилинган.\nЎндан ортиқ ширкатга нисбатан фирибгарлик бўйича жиноят иши очилган.\n"Бу ўзгаришлар фуқароларимизнинг алданиб қолмаслиги учун қилиняпти. Бу ёғига қонуний талабларга мос келадиганлари қолади. Бундан буён иш қидираётганларнинг алданишига йўл қўйилмайди", - деди Бандлик ва меҳнат муносабатлари вазирлигининг Озодлик суҳбатлашган мулозими.\nВазирлик маълумотига кўра, 2018 йилда ўзбекистонда ҳусусий агентликлар фаолият бошлаганидан бери икки ярим мингга яқин одам иш билан таъминланган.\nГермания, Чехия, Туркия каби мамлакатларга ишга юбориш ваъдаси билан фуқаролардан бир неча ўн миллион сўмдан олган Human, International Job Organization, Trust Vision каби ўнлаб хусусий бандлик агентликлари жанжал марказида қолган эди.\nБандлик ва меҳнат муносабатлари вазирлиги расмий сайтида Ўзбекистонда фаолият юритган 103 та бандлик агентлиги номлари телефон рақамлари билан бирга эълон қилинган.\nШулардан лицензияси бекор қилинган ва жиноят иши очилган ширкатлар, жумладан Human, International Job Organization, Trust Vision, Korean &Migration агентликлари телефон рақамларига тушиб бўлмади.\n"Ишсизлик сабаб одамлар осонгина алданиб қоляпти"\n"Эзгулик" ташкилоти раҳбари Абдураҳмон Ташановнинг Озодликка айтишича, сўнгги икки йил ичида унинг ташкилотига фирбгарларнинг чет элда иш билан таъминлаш ваъдасига алданган юзлаб фуқаролардан аризалар тушган.\n- Сўнгги икки йил ичида ўнлаб хусусий бандлик агентликлари очилди. Фирибгарлик ошди. Бунинг сабаби биринчидан ишсизлик. Одамлар осонгина алданиб қоляпти, фирибгарлар уларнинг вазиятидан осонгина фойдаланиб, бойиб қолишяпти. Иккинчидан Жиноят кодексида фирибгарлик учун, 168-моддада 3 йилгача қамоқ белгиланган. Баъзи ҳолларда амнистияга тушиб қамоқдан чиқишяпти. Бу жуда енгил жазо. Ҳозир биз фирибгарлик учун жазо кучайтирилишини талаб қиляпмиз, - дейди Ташанов.\n“Amilee Bahora” хусусий бандлик агентлиги раҳбарлари 5 йилдан 7 йилгача қамалди\nStraus House раҳбари 9 йилга қамалди\nХусусий бандлик агентликларидан яна тўрттасининг лицензияси олиб қўйилди\nХусусий бандлик агентликлари: Иқтисодий ислоҳотлар йўлидаги аччиқ сабоқ


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ўзбекистонда “ICTWEEK Uzbekistan – 2016” ахборот-коммуникация технологиялари ҳафталиги бошланди\t15:22, 20 сентябрь\tҲафталик Ўзбекистон Республикаси Олий Мажлиси Қонунчилик палатасининг Ахборот ва коммуникация технологиялари масалалари қўмитаси, Компьютерлаштириш ва ахборот-коммуникация технологияларини ривожлантириш бўйича мувофиқлаштирувчи кенгаш, Ахборот технологиялари ва коммуникацияларини ривожлантириш вазирлиги ҳамда бошқа қатор ҳамкор ташкилотлар томонидан ташкил этилди. Тадбир доирасида 21-23 сентябрь кунлари Тошкент ва Наманган шаҳарларида анъанавий “ICTExpo – 2016” ахборот-коммуникация технологиялари миллий кўргазмаси бўлиб ўтади. Унда ахборот хизматлари бозорида тақдим этилаётган энг замонавий тизим ва технологиялар намойиш этилади. Ҳафталикнинг муҳим воқеаларидан бири бўлган “ICT Forum – 2016”да ахборот технологиялари ва коммуникациялар соҳасини янада ривожлантиришнинг замонавий тенденциялари муҳокама этилади. Жорий йилда мазкур форумда ахборот-коммуникация технологиялари соҳасидаги етакчи компаниялар вакиллари, экспертлар ва хорижий мутахассислар – жами 800 дан зиёд киши иштирок этади. Унда мавзуга оид 8 йўналишда 100 ортиқ маъруза тақдим этилади. Ахборот-коммуникация технологиялари ҳафталиги доирасида талаба ва ўқувчилар ўртасида ўтказилган “BestSoft Challenge – 2016” дастурчилар танлови ғолиблари ҳам тақдирланади. Ёшлар ижод саройида эса “Intellect2All” танловининг мамлакат босқичи бўлиб ўтади. Фарғона, Самарқанд, Бухоро, Хоразм, Қашқадарё, Навоий, Тошкент вилоятлари ва пойтахтимиз жамоалари танловнинг 30 миллион сўмлик мукофот жамғармасига сазовор бўлиш учун ўзаро баҳслашади. Шунингдек, ахборот хавфсизлиги бўйича Ўзбекистонда дастлабки “Cyber Security Challenge Uzbekitan” мусобақаси ҳам бўлиб ўтади. Саралаш босқичларидан муваффақиятли ўтган 97 нафар финал иштирокчиси стеганография, криптография, веб-боғланиш ва дастурий таъминот билан боғлиқ мураккаб техник вазифаларни бажаради. Тошкент ахборот технологиялари университетида талабаларга нафақат лаборатория машғулотларини ўтказиш, балки илмий ишларни бажариш имконини берадиган Huawei компанияси лабораториясининг очилиш маросими ўтказилади.


“Мустақиллик дарслари” бўлиб ўтди – oliymahad.uz\n“Мустақиллик дарслари” бўлиб ўтди\nАввал хабар берганимиздек, Тошкент ислом институтида янги 2018 – 2019 ўқув йили бошлангани муносабати билан “Азиз ва ягонамсан жонажон Ўзбекистоним!” шиори остида тадбир бўлиб ўтган эди. Тадбирдан сўнг янги ўқув йили “Мустақиллик” дарслари билан бошланди.\n“Мустақиллик” дарсида мамлакатимизнинг иқтисодий салоҳияти, истиқлол йилларида олиб борилган кенг кўламли ислоҳотлар, диний қадриятлар ва диний таълимга эътибор ҳамда тинчлик – энг олий неъмат каби мавзулар талабаларга тушунтириб берилди.\nХусусан, ўтган 27 йил давомида юртимиздаги барқарорлик, тинч ва осуда ҳаёт, жамиятимизда ўзаро ҳурмат, меҳр-оқибат ва бағрикенглик каби олижаноб фазилатларнинг теран илдиз отганига урғу берилди.\n493800cookie-check“Мустақиллик дарслари” бўлиб ўтдиno\nОлдингиТошкент Ислом институтида янги 2018-2019 ўқув йили бошландиКейингиИймон ҳаловати


Аргентина терма жамоаси нега бунчалик ёмон ўйнаяпти? / CHAMPIONAT.asia\n10:472005 йилнинг энг яхши тўпурарлари билан танишинг 1 10:34Телеграмдаги янги каналимизга марҳамат 0 10:20Артета Аршавин билан РПЛдаги ҳужумчининг эҳтимолий трансферини муҳокама қилди 0 09:50Осимхеннинг нархи эълон қилинди 3 09:48Тимур Кападзе Тошкентдаги йиғинга 23 нафар футболчини жалб қилди. Рўйхатда Про-лига клуби вакиллари ҳам бор 11 09:47Барезини ўзига кумир деб билган Мустафо Белялов пайғамбар ёшида! 3 09:37Ўзбекистон U16 терма жамоаси бугун Тошкентда йиғилади. Таркибда 6та клуб вакиллари бор 4 09:33“Интер” яна бир трансферни ҳал қилди 1 09:30Бундеслига. "Вердер" - "Айнтрахт Франкфурт" 0:3 0 09:25Португалия чемпионати. "Фамаликау" - "Порту" 2:1 0 09:18Фаулер: “Манчестер Сити” — ЕЧЛ финалига чиқишгa асосий даъвогар 7 08:59Касильяс “Реал”дан кетгандан сўнг қаерда ўйнашни хоҳлаганини маълум қилди 5 08:47“Атлетико” футболчиси ПСЖга ўтиши мумкин 2 08:33“Реал”га ПСЖ футболчиси керак 4 08:18Педро келажаги борасида бир қарорга келди 2\nАргентина терма жамоаси нега бунчалик ёмон ўйнаяпти?\n26 июн 2019 13:18\nТеглар : Копа Америка Аргентина Лионель Месси\nАргентина терма жамоаси Бразилияда ўтаётган Копа Америкада сўнгги 15 йилликдаги ўзининг энг ёмон ўйинини кўрсатмоқда.\nАльбиселестенинг муаммоси нимадалигини тушунишга уриниб кўрамиз.\nБиринчи сабаб. Тажрибасиз мураббий\nЛионель Скалони - яхши инсон. Бироқ Аргентинадек жамоани бошқариш учун бу етарли эмас. Терма жамоа бош мураббийи бу вазифага тайёр эмас. На рухий ва на касбий жиҳатдан. Ундан ғоялар, тактикалар хатто эмоция кутиш ҳам қийин. Копа Америка учун танланган тактика борасида гапиришдан фойда йўқ, чунки футболга тушунмайдиган инсон ҳам Скалонидан норози.\nИккинчи сабаб. Таркиб\nИгуаин, Ламела, Лансини, Корреа, Банега, Гарай, Гомес, Симеоне, Икарди, Х. Корреа, Фасио, Пасторе, Мусакки - бу футболчилар турли сабабларга кўра Аргентина терма жамоаси таркибига чақирилмади. Жамоага кўпроқ "Аталанта" ҳужумчиси Анхель Гомес етишмаяпти. У ҳозир Месси бор кучи билан бажараётган баъзи вазифаларни ўз бўйнига олиши мумкин эди. Бироқ айнан Лионель туфайли Гомес чақирув олмаган бўлса керак. У сардорни бироз эркинроқ ҳаракат қилишига имкон берарди..\nУчинчи сабаб. Лионель Месси\nМесси Аргентина терма жамоаси учун жуда қимматбаҳо совға ва худди шунчалик катта муаммо. Ҳаммаси Леонинг бўйнида. Месси ҳимоя ишлаяпти, таняч зонасида тўп билан ҳаракат қилмоқда, ҳужумларни бошлаяпти, алдаб ўтяпти, стандартларни амалга оширяпти, прессингни бошлаб, ҳужумларни якунлаяпти. Натижада "Барселона"даги фойдалилик коэффициенти "Барселона"дагидан анча паст бўлиб қолмоқда. Леонинг гапларини тушунадиган одам топилмаяпти. Ди Мария ва Агуэро эса етарли даражада ёрдам бера олмаяпти.\nТўртинчи сабаб. Мотивация\nАргентина регби терма жамоаси мамлакат мадҳиясини ижро этганини кўрганмисиз? Бу худди ўша машҳур италияликлар ижросига ўхшайди. Энди аргентиналик футболчиларга назар ташланг. Уларни мажбуран майдонга туширишаётганидек тасаввур уйғонмоқда. Аргентина бундай кайфият ва хоҳиш билан ҳеч нарса юта олмайди. Месси ҳам терма жамоани совринсиз тарк этади.\nБиринчи навбатда ҳимоя чизиғи ва ярим ҳимоя марказини ўнглаш лозим. Рақиблар майдон марказидан осонлик билан ўтишмоқда. Кейин эса Мессининг ролини аниқ қилиб олиш керак. У Фигаро принципи бўйича ҳамма ерда ўйнаши шарт эмас. Ҳужум марказини Мартинесга ишониш лозим.\nБироқ ҳамма муаммо футболчиларнинг миясида. Мотивация, ўзига ишониш, мамлакат байроғи учун ҳар қандай рақибни янчиб ташлаш истаги - мана шу нарсалар билан Копа Америка ғолибиги айланиш мумкин.\nМесси “Барселона”нинг жамоавий машғулотларида қатнашмади 4\nПлеа жорий мавсум Месси, Санчо ва Гнабри эришган кўрсаткични қайд этди 3


Жорий йилнинг дастлабки тўрт ойи давомида қашқадарёлик тадбиркор ва ишбилармонлар жаҳоннинг 60 дан ортиқ мамлакатлари билан савдо алоқаларини амалга оширишган. Айни пайтда вилоятимизнинг шу даврдаги ташқи савдо айланмаси умумий ҳажмининг салмоқли қисми (70 фоизи) еттита давлат - Хитой, Россия, Туркия, Эрон, Германия, Афғонистон ва Қозоғистон ҳиссасига тўғри келмоқда.\nБу ҳақда маълумот тақдим этган вилоят статистика бошқармасининг таҳлилига кўра, жорий йил январь-апрель ойлари якуни бўйича вилоятнинг ташқи савдо айланмаси 175,6 миллион АҚШ долларини ташкил этиб, 2019 йилнинг мос даврига нисбатан 70,4 миллион долларга ёки 28,6 фоизга камайган.\n- Маълумки, дунёнинг деярли барча минтақа ва мамлакатларида кенг тарқалган коронавирус пандемияси халқаро интеграциянинг камайиши ва давлатлар чегараларининг ёпилишига сабаб бўлди, бу эса бутун жаҳонда бошқа кўплаб жабҳалар сингари ташқи савдо ва аҳолининг турмуш даражасига ўз таъсирини кўрсатди, - дейди вилоят статистика бошқармасининг ташқи иқтисодий фаолият ва савдо статистикаси бўлими бошлиғи вазифасини бажарувчи Илёс Баратов. - Минг афсуски, бу кенг қамровли жараён юртимиз ва хусусан, Қашқадарёни ҳам четлаб ўтмади. Натижада шу йилнинг дастлабки тўрт ойида вилоятимиздан экспорт қилинган маҳсулотлар ҳажми олдинги йилнинг тегишли даври билан таққослаганда 25,6 фоизга камайиб, 70,7 миллион долларга етди. Импорт ҳажми эса 30,6 фоизга пасайди ва 104,9 миллион долларни ташкил этди. Ташқи савдо баланси пассив бўлиб, -34,2 миллион доллар даражасида қайд қилинди.\nЯнварь-апрель ойларида вилоятимизнинг йирик ҳамкорлари ҳисобланган 20 та мамлакатдан 8 таси билан фаол ташқи савдо баланси кузатилган, яъни бу давлатларга экспорт қилинган маҳсулотлар ҳажми у ердан импорт қилинган товарлар ҳажмидан кўп бўлган. Ушбу рўйхатга Эрон, Афғонистон, Индонезия, Қозоғистон, Тожикистон, Покистон, Россия Федерацияси ва Туркия кирган. Масалан, 4 ой мобайнида Қашқадарёдан Эронга 12 миллион 275,3 минг долларлик маҳсулотлар экспорт қилинган, импорт ҳажми эса атиги 549,7 минг долларга етган. Афғонистон ва Индонезияга эса вилоятимиздан тегишли равишда 8,9 миллион ва 5,9 миллион долларлик товарлар сотилган, аммо ушбу давлатлардан бирор центлик маҳсулот сотиб олинмаган.\nЙирик ҳамкорларимиз бўлмиш қолган 12 та мамлакат билан пассив ташқи баланси кузатилган. Масалан, Хитойга ҳажми 6,9 миллион доллардан ортиқ маҳсулотлар жўнатилган, аммо у ердан 39,7 миллион долларга яқин ҳажмда товарлар келтирилган. Худди шундай ҳолат Германия (экспорт - 22,4 минг доллар, импорт - 11 миллион 266 минг доллар), Ҳиндистон (экспорт - 236,6 минг доллар, импорт - 7 миллион 121,7 минг доллар), АҚШ (экспорт - 5,3 минг доллар, импорт - 5 миллион 572,8 минг доллар), Япония (экспорт - 8,2 минг доллар, импорт - 4 миллион 259,8 минг доллар) ва бошқа бир қатор мамлакатлар билан ташқи савдода ҳам қайд этилган.\nҚашқадарё экспорти таркибида товарлар улуши 97,4 фоизни ташкил этиб, улар асосан тўқимачилик буюмлари, озиқ-овқат маҳсулотлари, кимё маҳсулотлари ва буюмлари, энергия манбалари ва бошқа маҳсулотлардир. Экспорт умумий ҳажмида хизматлар ҳиссаси 2,6 фоизга тенг бўлиб, асосий қисми транспорт, молиявий, сафарлар, қурилиш ва бошқа турдаги хизматларга тўғри келган.\nОзиқ-овқат маҳсулотлари экспортини батафсил кўриб чиқсак, унинг асосий қисми мева-сабзавотлар савдосидан иборатлиги кўзга ташланади. Биргина карам экспорти ҳисобидан тўрт ойда 1 миллион 340,2 минг доллар миқдорида валюта туширишга эришилган. Шунингдек, чет эллик ҳамкорларга 627,1 минг долларлик помидор, 1 миллион 442,2 минг долларлик бошқа сабзавот, 765,4 минг долларлик узум, 2 миллион 763,7 минг долларлик қуритилган сабзавотлар жўнатилган. Бундай битимларда харидор сифатида асосан Россия Федерацияси, Қозоғистон, Афғонистон ва Покистонда фаолият юритадиган улгуржи савдо компаниялари иштирок этган.\nВоҳамиз импорти таркибида энг катта улуш (72,6 фоиз) машиналар ва асбоб-ускуналарга тўғри келади. Мазкур ҳолат Қашқадарё ёқилғи-энергетика комплексида йирик лойиҳалар амалга оширилиши ҳамда бошқа тармоқларда кенг миқёсли модернизация, техник ва технологик қайта жиҳозлаш ишлари бажарилиши билан изоҳланади. Айни пайтда импорт таркибида кимё маҳсулотлари ва буюмлари, қора ва рангли металлар ва улардан ясалган буюмлар, энергия манбалари ва нефть маҳсулотлари, озиқ-овқат маҳсулотлари, бошқа товарлар ва хизматлар ҳиссаси ҳам бор.\nҚашқадарёга шу йилнинг дастлабки тўрт ойи давомида 43 та хорижий мамлакатдан маҳсулотлар олиб келинган экан, импортга сарфланган ҳар бир долларнинг 80 центдан ортиғи Хитой, Германия, Россия, Туркия, Ҳиндистон, АҚШ ва Япониядан техника ва технологиялар, бошқа товарлар келтириш учун йўналтирилган.\nДиаграммалар вилоят статистика бошқармаси сайтидан олинган.


«Қуръонни иккимиз учун ҳам ёд олдим» | Muslimaat.uz\nМанзилингиз:Муслимаат»Муслима»«Қуръонни иккимиз учун ҳам ёд олдим»\nBy Muslimaat.uz on\t Yanvar 30, 2019 Муслима\nГита Резаханова – ажратилган икки сиам эгизакларидан бири, узоқ йиллик орзусини амалга ошириб, Қуръон ҳофизи бўлди.\nЗита ва Гитанинг ҳикояси бутун постсовет мамлакатларида машҳур. 1991 йилнинг 19 октябрида Қирғизистонда таваллуд топган сиам эгизакларига Зита ва Гита дея исм қўйишди. Ота-онага қизлардан воз кечиш таклиф қилинди, бироқ улар сабот билан олға боришди. 2003 йилда Москвадаги Филатов номидаги Марказий болалар шифохонасида эгизакларни ажратиш операцияси муваффақиятли тарзда якунланди. Операциянинг ўзига хослиги шунда эдики, Резахановалар сиам эгизакларининг кам тарқалган (умумий ҳисобнинг 6% и) ишиопаг тури бўлиб, улар учта умумий оёққа ва битта умумий тос суягига эга эдилар. Яна бир оёқнинг ўрнига протез қўйилди. Қизлар уч йил давомида Москвада қолиб, сўнгра Қирғизистонга қайтишди.\nОпа-сингиллар Қуръон ёдлашни бирга бошлашган эди, бироқ фақат Гитага уни охирига етказиш насиб қилди. Зита 2015 йилда бу дунёни тарк қилди. Бироқ Гита таслим бўлмади ва икковлари учун ҳам бу ишни якунлашга енг шимарди.\n«Бу иккала қизнинг ҳам орзуси эди. Зитанинг орамиздан кетаётганини, қўлимиздан ҳеч нима келмаслигини англаганимизда мен Гитани ёнимга чақириб, Аллоҳнинг бу синовидан муносиб ўта олишимиз кераклигини, Аллоҳ таолони рози қилиш учун қўлимиздан келган ҳамма нарсани қилишимиз зарурлигини тушунтирдим», дейди эгизакларнинг онаси Зумрият Резаханова.\nГита Қуръон илмига жиддий киришди. У оятларни шунчаки ўқимасди, балки ўқиган нарсасининг маъносини ҳам тушунар эди. «Мен «мумтоз» – «аъло» баҳо олдим. Бизга охирги дақиқагача сертификатимизни кўрсатишмади. «Мумтоз» деб ёзилганини кўриб, қувончдан йиғладим», дейди Гита.\nАлбатта, Қуръон ҳофизи бўлиш – катта масъулият. Бундай мартабага эришган инсон атрофдагиларга намуна бўлмоғи лозим. Гита эса шунчаки ҳофиз эмас, балки Аллоҳ таолога шукр, сабр ва саботнинг намунаси бўлди. Бу сифатлар эса бугунги кунда ўта ноёб сифатлардандир.


“Кўринмас душманга қарши уруш очганмиз” – Вирусология “реанимация”сидан махсус репортаж (3-қисм) - EFFECT.UZ\n. 20:45 | 10.08.2020\nEffect.uz мухбирлари Акмал Эшонхонов ва Руҳсора Баҳромзода ўтган ҳафта Тошкент вирусология илмий текшириш институти клиникасидан махсус репортаж тайёрлаган эди.\nБу кунгача репортажнинг икки қисмини обуначилар эътиборига ҳавола қилишга улгурдик. Бугун, 10 август куни ушбу репортажнинг навбатдаги қисмини ҳавола этамиз. Бизга бу клиникада тиббиёт фанлари доктори Муҳайё Асилова ҳамроҳлик қилиб, аҳволи оғир беморлар ҳақида маълумот берди. Аксарият беморларнинг ўзлари ҳам микрофонимизга гапиришди.\n“Ҳар бир икки соатда ёнимизга келиб қарашади, ҳаммадан бошдан-охиригача хабар оладилар. Врачларга гап бўлиши мумкин эмас, жуда ҳам юқори даражада қарашяпти. Кучимиз киряпти, ҳаётга қайтяпмиз”, дейди жонлантириш бўлимидаги 32 ёшдаги бемор.\nМуҳайё Асилованинг айтишича, беморлар шифокорларни қўлларидан ушлаб олишади ва айни вақтда бу клиникада 200 га яқин беморлар даволаняпти. Улардан 30 га яқини ҳозирда реанимация бўлимида даволаняпти. Асосан бу ерга қўшимча вазни бор ва ҳамроҳ касалликлари бор беморлар мурожаат қилади.\n“Реанимация бўлимида хоналар кам эди, шунинг учун ҳатто ўз хонамизни ҳам бўшатиб бердик. Ҳозир ҳақиқий уруш кетяпти. Кўринмас душман билан уруш осон бўлмаяпти”, дейди Муҳайё Асилова.\nМаълумот учун, 10 август соат 17:00 ҳолатига кўра, Ўзбекистонда коронавирус инфекцияси қайд этилганлар сони 31 068 нафарни ташкил этмоқда. Сергели туманида яшаган 63 ёшли Д.С. (эркак) ҳамда Қибрай туманида яшаган 80 ёшли Х.А. (эркак), жами 2 нафар коронавирусга чалинган бемор вафот этди.\nАйни пайтга қадар 22 559 (+517) нафар коронавирус инфекциясига чалинган фуқаролар (72 фоиз) соғайган. Ҳозирда 8 311 нафар беморга шифокорлар томонидан белгиланган стандартлар бўйича даво чоралари кўрилмоқда.\nTeglar:EFFECT.UZ, Вирусология, Муҳайё Асилова\nКарантин талаблари босқичма-босқич юмшатилсин – Шавкат Мирзиёев\nЎзбекистонда коронавирусга чалинганлар 31 мингдан ошди, қурбонлар 200 га яқинлашди


#Эр-хотин #Аёллар #Эркаклар #Ўзбекона #Интернет #Оила\nИнтернетда ёш қиз:\n— Аброр ака, мен сизга турмушга чиқишга розиман. Биз дунёдаги энг бахтли оила бўламиз!\n— Нималар деб валдираяпсиз?! Ахир мен бор-йўғи сизни расмингизга "Класс" босдим-ку!?\n#Аёллар #Ёшлар #Эркаклар #Интернет\nИш вақтида ижтимоий сайтларда, телеграмда ўтиришнинг катта фойдаси бор.\nЁн томондан кўриш, эшитиш, реакция, тезкорлик, чаққонликни ривожлантиради.\n#Қисқа #Ишхона #Интернет\nҲозир 3 ёшли болакайлар компьютерда ишлашни, селфи суратга олишни билишади. Мен-чи, шу ёшимда қора сақични чайнаб, магнитофонда кассета эшитиб юрардим.\n#Болалар #Интернет #Телефон\n— Муносабатларимиз қийин даври бошланди сезяпсизми?\n— Қандай экан?\n— Бир биримизга лайк босамизу, лекин ёзмаймиз...\n#Ёшлар #Интернет #Телефон\n— Доктор мени жигарим оғрияпти\n— Ҳозир текшириб кўрамиз, биронтаси билан урушганмидиз?\n— Ҳа, кеча 5таси билан урушгандим.\n— Ана бўлмасам ўзингиз нозик бола экансиз қандай урушдингиз?\n— Ҳамма қатори.\n— Қаерда урушдинигиз?\n#Шифокорлар #Интернет #Беморлар\nИнтернет шу шаклда оммалашиб борса, бир неча йилдан кейин қабр тошларида: "1930 йил: online - 2025 йил: offline", - деган ёзувлар бўлиши мумкин.\nБир киши “Microsoft” компаниясига фаррош бўлиб ишлаш учун келибди. Кадрлар бўлимида у бир нечта тестлардан, суҳбатдан ўтибди ва унга дейишибди:\n— Табриклаймиз, сизни ишга қабул қиламиз. Бизга ўз e-mail'ингизни қолдиринг, иш жадвали ҳақида маълум қиламиз.\n— Кечирасиз, менинг компьютерим йўқ,– дебди бояги киши, – электрон почтам ҳам йўқ.\n— Афсуски, у ҳолда сизни ишга қабул қилолмаймиз. “Microsoft”нинг барча ходимлари билан e-mail орқали алоқа қиламиз ва ишимизнинг асосий қисми компьютерлар билан боғлиқ. Шунинг учун сизни ишга ололмаймиз. Бечора киши ташқарига йўл олибди ва компьютер учун қандай қилиб пул топишни ўйлай бошлабди. Чўнтагида атиги 30 доллар пули бор экан. Қараса, нарироқда бир фермер боғидан териб келган олмаларини сотаётган экан. У 10 кило олма сотиб олибди ва гавжум кўчалардан бирига бориб олма сота бошлабди. Икки соатда унинг пули икки баробар, олти соатдан кейин эса 10 баробарга кўпайибди. У “Microsoft”га ишга кирмасдан ҳам яшаш мумкинлигини тушунибди. Бир қанча вақтдан кейин эркак автомобиль сотиб олибди, аввалига кичик дўкон, кейинроқ магазин очибди. Беш йилдан кейин супермаркетлар тармоғини ташкил қилибди.\nШундан сўнг у бизнесини суғурта қилдирмоқчи бўлибди, суғурта агенти эса ундан электрон почтасини қолдиришни сўрабди.\nБизнесмен худди бир неча йил олдинги сингари унда e-mail ҳам, компьютер ҳам йўқлигини айтибди.\n– Қойил! – дебди суғурта агенти, – компьютерингиз йўқ бўла туриб шундай бизнесга эга экансиз! Агар компьютерингиз бўлганида, ким бўлардингиз экан?!\nБизнесмен унга жилмайиб жавоб қайтарибди:\n– У ҳолда “Microsoft”да фаррош бўлардим.\n#Пул-бойлик #Уддабуронлар #Интернет #Компютер\nИнтернет орқали ёзма суҳбат:\n— Бошинг билан клавиатурага урилиб кетдингми, ёки ростдан ҳам шунақа исм борми?\n— Бор, ишонмасанг ана ism.uz дан кўр.